MT Il-Ġurnal Uffiċjali tal-Unjoni Ewropea L 183/29

DEĊIŻJONI TAL-KUMMISSJONI (UE) 2015/1092

tat-23 ta' Lulju 2014

dwar l-għajnuna mill-Istat SA.34824 (2012/C), SA.36007 (2013/NN) SA.36658 (2014/NN), SA.37156 (2014/NN), SA.34534 (2012/NN) implimentata mill-Greċja għall-Grupp National Bank of Greece relatata ma':

— Rikapitalizzazzjoni u ristrutturar ta' National Bank of Greece S.A.;

— Riżoluzzjoni ta' First Business Bank S.A. permezz ta' ordni ta' trasferiment lil National Bank of Greece S.A.;

— Riżoluzzjoni ta' Probank S.A. permezz ta' ordni ta' trasferiment lil National Bank of Greece S.A.

— Riżoluzzjoni tal-Bank Kooperattiv ta' Lesvos-Limnos, tal-Bank Kooperattiv ta' Achaia u tal-Bank Kooperattiv ta' Lamia

(notifikata bid-dokument C(2014) 5201)

(It-test bl-Ingliż biss huwa awtentiku)

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 108(2) tiegħu,

Wara li kkunsidrat il-Ftehim dwar iż-Żona Ekonomika Ewropea, u b'mod partikolari l-Artikolu 62(1)(a) tiegħu,

Wara li stiednet lill-Istati Membri u lil partijiet interessati oħrajn sabiex jissottomettu l-kummenti tagħhom skont dawk id-dispożizzjonijiet,

Billi,

1. PROĊEDURA

1.1. PROĊEDURA RELATATA MAL-NATIONAL BANK OF GREECE GROUP (1) (“IL-BANK”).

(1) Permezz ta' deċiżjoni tad-19 ta' Novembru 2008, il-Kummissjoni approvat skema intitolata “Miżuri ta' Appoġġ għall-Istituzzjonijiet ta' Kreditu fil-Greċja” (l-“Iskema ta' Appoġġ lill-Banek Griegi”) maħsuba biex tiżgura l-istabbiltà tas-sistema finanzjarja Griega. L-Iskema ta' Appoġġ lill-Banek Griegi tippermetti li l-għajnuna tingħata taħt it-tliet miżuri kostitwenti tagħha, jiġifieri miżura ta' rikapitalizzazzjoni, miżura ta' garanzija u miżura ta' self obbligazzjonarju tal-gvern (2).

(2) Il-premessa (14) tad-Deċiżjoni tad-19 ta' Novembru 2008 irreġistrat li għandu jiġi nnotifikat pjan ta' ristrutturar lill-Kummissjoni fir-rigward tal-benefiċjarji tal-miżura ta' rikapitalizzazzjoni.

(3) F'Mejju 2009, il-Bank ġie rikapitalizzat taħt il-miżura ta' rikapitalizzazzjoni tal-Iskema ta' Appoġġ għall-Banek Griegi.

(4) Fit-2 ta' Awwissu 2010, l-awtoritajiet Griegi ssottomettew pjan ta' ristrutturar fir-rigward tal-Bank lill-Kummissjoni. Il-Kummissjoni rreġistrat dak il-pjan, l-aġġornamenti sussegwenti tiegħu, kif ukoll l-informazzjoni addizzjonali mibgħuta mill-awtoritajiet Griegi bħala l-Każ SA.30342 (PN 26/2010) u mbagħad bħala l-Każ SA.32788 (2011/PN).

(5) F'Diċembru 2011, il-Bank kien rikapitalizzat mill-ġdid mill-Greċja taħt il-miżura ta' rikapitalizzazzjoni. Fit-22 ta' Diċembru 2011, il-Kummissjoni approvat it-tieni rikapitalizzazzjoni tal-Bank (3).

(6) Il-Bank ripetutament ibbenefika minn garanziji Statali fuq strumenti tad-dejn u self ta' bonds tal-gvern skont l-Iskema ta' Appoġġ għall-Banek Griegi (4). Huwa bbenifika wkoll minn assistenza ta' likwidità f'emerġenza ggarantita mill-Istat (“ELA garantita mill-Istat”).

(7) Fit-18 ta' Marzu 2012, il-Bank of Greece pproċeda bl-irtirar tal-liċenzji ta' tliet Banek Kooperattivi (“it-tliet Banek Kooperattivi”), jiġifieri l-Bank Kooperattiv ta' Lesvos-Limnos (“Lesvos-Limnos Bank”), il-Bank Kooperattiv ta' Achaia (“Achaia Bank”) u l-Bank Kooperattiv ta' Lamia (“Lamia Bank”) u poġġihom f'likwidazzjoni.

(8) Il-Kummissjoni rreġistrat l-informazzjoni li rċeviet b'mod informali mill-Greċja dwar ir-riżoluzzjoni tal-Banek Kooperattivi bħala l-Kawża SA.34534 (2012/NN).

(9) Fit-23 ta' Marzu 2012, il-Bank of Greece pproċeda bit-trasferiment tal-obbligazzjonijiet magħżula tat-tliet Banek Kooperattivi lill-Bank u ddetermina l-ammont ta' diskrepanzi tal-likwidità (5) li jiġu koperti mill-Fond Elleniku għall-Istabbiltà Finanzjarja (“HFSF”) skont il-liġi 4051/2012 (6). Id-diskrepanzi tal-likwidità kienu ugwali għall-valur tal-obbligazzjonijiet ittrasferiti minħabba li ma seħħ ebda trasferiment ta' assi tat-tliet Banek Kooperattivi.

(10) Fl-20 ta' April 2012, l-HFSF ipprovda lill-Bank b'ittra li fiha impenja ruħu li sejjer jipparteċipa f'żieda ppjanata tal-kapital azzjonarju tal-Bank. Fit-28 ta' Mejju 2012, l-HFSF ta rikapitalizzazzjoni tranżitorja ta' EUR 7 430 miljun lill-Bank (“l-ewwel rikapitalizzazzjoni tranżitorja”).

(11) F'Mejju 2012, l-awtoritajiet Griegi nnotifikaw lill-Kummissjoni bl-ittra ta' impenn li ġiet ipprovduta mill-HFSF lill-Bank. Il-Kummissjoni rreġistratha bħala għajnuna mhux innotifikata (il-Kawża SA.34824 (2012/NN)) minħabba li l-miżura kienet diġà ġiet implimentata.

(12) Permezz ta' deċiżjoni tas-27 ta' Lulju 2012, il-Kummissjoni fetħet proċedura ta' investigazzjoni formali fuq l-ewwel rikapitalizzazzjoni tranżitorja (“id-Deċiżjoni ta' Ftuħ ta' NBG”) (7).

(13) F'Diċembru 2012, l-HFSF ta t-tieni rikapitalizzazzjoni tranżitorja ta' EUR 2 326 miljun lill-Bank (“it-tieni rikapitalizzazzjoni tranżitorja”). (8). L-awtoritajiet Griegi nnotifikaw dik il-miżura lill-Kummissjoni fis-27 ta' Diċembru 2012. Il-Kummissjoni rreġistrat dawn i-miżuri bħala l-każ SA.36007 (2013/NN).

(14) F'Ġunju 2013, il-Bank ħabbar it-tlestija b'suċċess tal-ħruġ tiegħu ta' drittijiet ta' EUR 1 079 miljun (9) filwaqt li l-HFSF ikkonverta parzjalment l-ewwel u t-tieni rikapitalizzazzjonijiet tranżitorji f'ekwità (“ir-rikapitalizzazzjoni tar-Rebbiegħa 2013”, li tinkludi kemm il-ħruġ ta' drittijiet ta' EUR 1 079 miljun u l-konverżjoni tal-ewwel u t-tieni rikapitalizzazzjoni tranżitorja). L-ammont totali tar-rikapitalizzazzjoni tar-Rebbiegħa 2013 kien ta' EUR 9 756 miljun, li EUR 8 677 miljun minnhom kienu injettati mill-HFSF (il-“parteċipazzjoni tal-HFSF fir-rikapitalizzazzjoni tar-Rebbiegħa 2013”).

(15) Fid-19 ta' Diċembru 2013, l-awtoritajiet Griegi ppreżentaw informazzjoni lill-Kummissjoni rigward it-termini tar-rikapitalizzazzjoni tar-Rebbiegħa 2013.

(16) Fil-25 ta' Ġunju 2014, l-awtoritajiet Griegi ssottomettew pjan ta' ristrutturar finali għall-Bank (“il-pjan ta' ristrutturar”) lill-Kummissjoni. Fl-istess data, huma pprovdew informazzjoni dwar l-ELA garantita mill-Istat. Indikaw li riedu jkomplu jipprovdu lill-Bank b'dan l-appoġġ ta' likwidità, kif ukoll b'garanziji Statali fuq l-istrumenti tad-dejn u b'self ta' bonds tal-gvern skont l-Iskema ta' Appoġġ għall-Banek Griegi.Il-Kummissjoni rreġistrat in-notifika skont in-numru SA.34824 (2012/C).

(17) Il-Kummissjoni kellha diversi laqgħat, telekonferenzi u skambji ta' emails mar-rappreżentanti tal-awtoritajiet Griegi u l-Bank.

(18) Il-Greċja taċċetta li, b'mod eċċezzjonali, din id-Deċiżjoni tiġi adottata bil-lingwa Ingliża biss.

1.2. PROĊEDURA RELATATA MAN-NEGOZJI AKKWISTATI

1.2.1. Proċedura relatata ma' First Business Bank S.A.

(19) F'Lulju 2009, First Business Bank S.A. (“FB Bank”) kien rikapitalizzat mill-Ġreċja taħt il-miżura ta' rikapitalizzazzjoni tal-Iskema ta' Appoġġ għall-Banek Griegi (10), għal ammont ta' EUR 50 miljun.

(20) Fir-Rebbiegħa 2013, il-Bank of Greece ddeċieda li jipproċedi bir-riżoluzzjoni ta' FB Bank permezz tal-proċedura ta' Xiri u Suppożizzjoni (11).

(21) Fl-1 ta' Mejju 2013, il-Bank of Greece stieden lill-akbar erba' banek fil-Greċja sabiex jissottomettu offerti mhux vinkolanti għal portafoll tal-assi u l-obbligazzjonijiet ta' FB Bank. Fl-ittra tiegħu lill-offerenti, il-Bank of Greece ddikjara li l-HFSF għandu, qabelxejn u minbarra d-diskrepanza tal-likwidità, ikopri l-ħtiġijiet kapitali tal-akkwirent, li kienu relatati mal-assi ttrasferiti minn FB Bank.

(22) Fit-8 ta' Mejju 2013, il-Bank u bank ieħor ippreżentaw l-offerti preliminari tagħhom.

(23) Fl-10 ta' Mejju 2013, il-Bank irreveda l-offerta tiegħu.

(24) Fl-istess data, il-Bank of Greece, ipproċeda bir-riżoluzzjoni tal-FB Bank u t-trasferiment tal-assi u l-obbligazzjonijiet magħzula lill-Bank.

(25) Fill-11 ta' Mejju 2013, l-awtoritajiet Griegi ppreżentaw informazzjoni lill-Kummissjoni rigward ir-riżoluzzjoni tal-FB Bank. Il-Kummissjoni rreġistrat dik l-informazzjoni u s-sottomissjonijiet sussegwenti mill-awtoritajiet Griegi bħall-Kawża SA.36658 (2014/NN).

(26) Fit-28 ta' Ġunju 2013, l-HFSF żborża żewġ terzi tad-diskrepanza tal-likwidità kif kienet stmata inizjalment.

(27) Fid-29 ta' Lulju 2013, l-awtoritajiet Griegi nnotifikaw lill-Kummissjoni l-finanzjament tad-diskrepanza tal-likwidità għal ammont totali ta' madwar EUR 524 miljun, kif stmata fiż-żmien tar-riżoluzzjoni abbażi tad-dejta disponibbli fil-31 ta' Marzu 2013.

(28) Fis-7 ta' Novembru 2013, il-Bank of Greece ffinalizza l-kalkolu tat-total ta' diskrepanza tal-likwidità, li kien jammonta għal EUR 457 miljun (12).

(29) Fit-13 ta' Novembru 2013, l-HFSF ħallas il-bilanċ li kien għad fadal tad-diskrepanza tal-likwidità lill-Bank.

(30) Fil-25 ta' Ġunju 2014, l-awtoritajiet Griegi nnotifikaw lill-Kummissjoni li l-Bank ma għandux il-ħsieb illi jitlob lill-HFSF sabiex jinjetta l-ammont tal-ħtiġijiet kapitali maħluqa bl-akkwist tal-assi ta' FB Bank fil-Bank.

1.2.2. Proċedura relatata ma' Probank S.A.

(31) Fl-10 ta' Mejju 2013, il-Bank of Greece ħatar Kummissarju fi Probank S.A. (“Probank”).

(32) F'Lulju 2013, il-Bank of Greece ddeċieda li jipproċedi bir-riżoluzzjoni ta' Probank, permezz tal-proċedura ta' Xiri u Suppożizzjoni.

(33) Fit-22 ta' Lulju 2013, il-Bank of Greece stieden lill-akbar erba' banek fil-Greċja sabiex jissottomettu offerta għal portafoll tal-assi u l-obbligazzjonijiet ta' Probank. Fl-ittra tiegħu lill-offerenti potenzjali, il-Bank of Greece ddikjara li l-HFSF għandu, qabelxejn u minbarra d-diskrepanza tal-likwidità, ikopri l-ħtiġijiet kapitali tal-akkwirent, li kienu relatati mal-assi ttrasferiti minn Probank.

(34) Fl-24 ta' Lulju 2013, bank issottometta abbozz ta' offerta u fil-25 ta' Lulju 2013 il-Bank issottometta l-offerta vinkolanti tiegħu.

(35) Fis-26 ta' Lulju 2013, il-Bank of Greece pproċeda bir-riżoluzzjoni ta' Probank u t-trasferiment tal-assi u l-obbligazzjonijiet magħżula lill-Bank.

(36) Fid-29 ta' Lulju 2013, l-awtoritajiet Griegi nnotifikaw lill-Kummissjoni l-finanzjament tad-diskrepanza tal-likwidità għal ammont totali ta' EUR 238 miljun, kif stmata mill-Bank of Greece abbażi tad-dejta disponibbli fil-31 ta' Marzu 2013. Il-Kummissjoni rreġistrat dik in-notifika u l-informazzjoni sussegwenti ppreżentata mill-awtoritajiet Griegi bħall-Kawża SA.37156 (2014/NN).

(37) Fid-9 ta' Awwissu 2013, l-HFSF żborża żewġ terzi tad-diskrepanza tal-likwidità kif kienet stmata inizjalment.

(38) Fit-30 ta' Diċembru 2013, il-Bank of Greece iffinalizza l-kalkolu tat-total tad-diskrepanza tal-likwidità, li kien jammonta għal EUR 563 miljun.

(39) Fil-31 ta' Diċembru 2013, l-HFSF ħallas il-bilanċ li kien għad fadal tad-diskrepanza tal-likwidità lill-Bank.

(40) Fl-istess data, il-Bank of Greece pprovda lill-Kummissjoni b'aktar informazzjoni dwar il-finalizzazzjoni tad-diskrepanza tal-likwidità.

(41) Fil-25 ta' Ġunju 2014, l-awtoritajiet Griegi nnotifikaw lill-Kummissjoni li l-Bank ma għandux il-ħsieb illi jitlob lill-HFSF sabiex jinjetta l-ammont tal-ħtiġijiet kapitali maħluqa mill-akkwist tal-assi ta' Probank fil-Bank.

2. DESKRIZZJONI

2.1. IL-BANK U D-DIFFIKULTAJIET TIEGĦU

2.1.1. Il-kuntest ġenerali tas-settur bankarju Grieg

(42) Il-prodott domestiku gross (“PDG”) reali tal-Greċja naqas b'20 % mill-2008 sal-2012, kif muri fit-Tabella 1. B'riżultat ta' dan, il-banek Griegi ffaċċjaw rata ta' inadempjenza li kompliet tiżdied b'mod rapidu fuq is-self mogħti lill-familji u lill-kumpaniji Griegi (13). Dawk l-iżviluppi affettwaw ir-rendiment tal-assi tal-banek Griegi b'mod negattiv u jiġġeneraw telf kbir minn self. Tabella 1 It-Tkabbir Reali tal-PDG fil-Greċja, 2008-2013 Il-Greċja 2008 2009 2010 2011 2012 2013 Tkabbir Reali tal-PDG, % – 0,2 – 3,1 – 4,9 – 7,1 – 6,4 – 3,9 Sors: Eurostat, disponibbli onlajn fuq: http://epp.eurostat.ec.europa.eu/tgm/table.do?tab=table&init=1&plugin=1&language=en&pcode=tec00115

(43) Barra minn hekk, fi Frar 2012, il-Greċja implimentat skambju ta' bonds fis-settur privat magħruf bħala Parteċipazzjoni tas-Settur Privat (“il-programm PSI”). Il-banek Griegi kienu involuti fil-programm PSI, li matulu l-gvern Grieg offra lid-detenturi tal-bonds privati eżistenti b'titoli ġodda (inklużi Bonds tal-Gvern Grieg (“GGBs”) ġodda, titoli marbuta mal-PDG u noti ta' ħlas tal-PSI maħruġa mill-Fond Ewropew għall-Istabbiltà Finanzjarja (“EFSF”)) inkambju għall-GGBs eżistenti, bi skont nominali ta' 53,5 % u maturitajiet itwal (14). L-awtoritajiet Griegi ħabbru r-riżultati ta' dak l-iskambju ta' bonds fid-9 ta' Marzu 2012 (15). L-iskambju rriżulta f'telf sinifikanti għad-detenturi tal-bonds (stmat mill-Bank of Greece bħala 78 % tal-ammont nominali tal-GGBs l-antiki bħala medja għall-banek Griegi) u ħtiġijiet kapitali li kienu rreġistrati b'mod retroattiv fir-rapporti finanzjarji tal-banek Griegi għall-2011. Tabella 2 Telf totali tal-banek Griegi ewlenin minħabba l-PSI (f'miljuni ta' EUR) Banek Ammont nominali ta' GGBs (1) Ammont nominali ta' self relatat mal-Istat (2) Ammont nominali totali (3) = (1) + (2) It-telf tal-PSI fuq il-GGBs (4) Telf minħabba self relatat mal-Istat (5) Telf gross totali minħabba l-PSI (6) = (4) + (5) Telf gross totali minħabba l-PSI/Kapital tal-Grad 1 (16) (Diċ 2011) (%) Telf gross totali minħabba l-PSI/Assi totali (Diċ 2011) (%) NBG 13 748 1 001 14 749 10 985 751 11 735 161,0 11,0 Eurobank 7 001 335 7 336 5 517 264 5 781 164,5 7,5 Alpha 3 898 2 145 6 043 3 087 1 699 4 786 105,7 8,1 Piraeus 7 063 280 7 343 5 686 225 5 911 226,0 12,0 Probank 415 0 415 295 0 295 105,1 8,7 FB Bank 70 0 70 49 0 49 33,8 3,1 Sors: Bank of Greece, Rapport dwar ir-Rikapitalizzazzjoni u r-Ristrutturar tas-Settur Bankarju Grieg, Diċembru 2012, p. 14.

(44) Peress li l-banek Griegi ffaċċjaw nuqqasijiet sostanzjali fil-kapital b'riżultat tal-programm PSI u r-riċessjoni kontinwa, il-Memorandum ta' Politiki Ekonomiċi u Finanzjarji (“MPEF”) tat-Tieni Programm ta' Aġġustament għall-Greċja bejn il-Gvern Grieg, l-Unjoni Ewropea, il-Fond Monetarju Internazzjonali (“FMI”) u l-Bank Ċentrali Ewropew (“BĊE”) datat il-11 ta' Marzu 2012, għamel il-fondi disponibbli għar-rikapitalizzazzjoni ta' dawk il-banek. L-awtoritajiet Griegi stmaw li l-ħtiġijiet tar-rikapitalizzazzjoni u l-ispejjeż tar-riżoluzzjoni totali tal-bank, li għandhom jiġu ffinanzjati taħt dak il-programm, kienu ta' EUR 50 biljun (17). Dak l-ammont kien ikkalkolat fuq il-bażi ta' test tal-istress imwettaq mill-Bank of Greece għall-perjodu li beda f'Diċembru 2011 u li jiġi fi tmiemu f'Diċembru 2014 (“it-test tal-istress tal-2012”), li kien jiddependi fuq il-previżjoni tat-telf mis-self imwettqa minn Blackrock (18). Il-fondi għar-rikapitalizzazzjoni tal-banek Griegi huma disponibbli permezz tal-HFSF. It-tabella 3 tiġbor fil-qosor il-kalkolazzjoni tal-ħtiġijiet kapitali għall-banek Griegi ewlenin kif jirriżultaw mit-test tal-istress tal-2012. Tabella 3 Test tal-istress tal-2012: Il-ħtiġijiet kapitali tal-banek Griegi ewlenin (f'miljuni ta' EUR) Banek Kapital tal-Grad ta' Referenza 1 (Diċ 2011) (1) Telf gross totali minħabba l-PSI (Diċ 2011) (2) Dispożizzjonijiet relatati mal-PSI (Ġunju 2011) (3) Telf Kumulattiv Gross Projezzjonijiet għar-riskju ta' kreditu (4) Riżervi ta' telf mis-self (Diċ 2011) (5) Ġenerazzjoni ta' kapital intern ġenerazzjoni (6) Kapital tal-Grad fil-Mira 1 (Diċ 2014) (7) Ħtiġijiet kapitali (8) = (7) – (1) – (2) – (3) – (4) – (5) – (6) NBG 7 287 – 11 735 1 646 – 8 366 5 390 4 681 8 657 9 756 Eurobank 3 515 – 5 781 830 – 8 226 3 514 2 904 2 595 5 839 Alpha 4 526 – 4 786 673 – 8 493 3 115 2 428 2 033 4 571 Piraeus 2 615 – 5 911 1 005 – 6 281 2 565 1 080 2 408 7 335 Probank 281 – 295 59 – 462 168 147 180 282 FB Bank 145 – 49 0 – 285 167 -29 116 168 Sors: Bank of Greece, Rapport dwar ir-Rikapitalizzazzjoni u r-Ristrutturar tas-Settur Bankarju Grieg, Diċembru 2012, p. 8.

(45) Skont l-MPEF, “il-banek li jissottomettu pjanijiet vijabbli ta' ġbir tal-kapital jingħataw l-opportunità li japplikaw għal u jirċievu appoġġ pubbliku b'mod li jippreserva inċentivi fis-settur privat għall-injezzjoni ta' kapital u b'hekk jitnaqqas il-piż għall-kontribwenti” (19). Il-Bank of Greece sab li l-akbar erba' banek biss (Eurobank, National Bank of Greece, Piraeus Bank u Alpha Bank) huma vijabbli (20). Huma rċevew l-ewwel rikapitalizzazzjoni mill-HFSF f'Mejju 2012.

(46) Id-depożiti domestiċi fil-banek fil-Greċja naqsu b'37 % b'kollox bejn l-aħħar tal-2009 u Ġunju 2012 minħabba r-reċessjoni u l-inċertezza politika. Dawk il-banek kellhom iħallsu rati ta' mgħax ogħla sabiex jippruvaw iżommu d-depożiti. L-ispejjeż tad-depożiti żdiedu, filwaqt li l-marġini tal-imgħax nett tal-banek naqas. Minħabba li l-banek Griegi ma komplewx joperaw fis-swieq tal-finanzjament tal-operaturi, huma saru kompletament dipendenti fuq il-finanzjament tal-Eurosistema (21), li porzjon dejjem jikber minnu kien fil-forma ta' ELA garantita mill-Istat mogħtija mill-Bank of Greece.

(47) Fit-3 ta' Diċembru 2012, il-Greċja nediet programm ta' xiri lura fuq il-GGBs ġodda riċevuti mill-investituri fil-qafas tal-programm PSI, bi prezzijiet li jvarjaw minn 30,2 % sa 40,1 % tal-valur nominali tagħhom (22). Il-banek Griegi pparteċipaw f'dak il-programm ta' xiri lura li kkristallizza t-telf ulterjuri fuq il-karti tal-bilanċ tagħhom, minħabba li ħafna mit-telf tal-kontabbiltà (jiġifieri, id-differenza bejn il-valur fis-suq u l-valur nominali) irreġistrat fuq dawk il-GGBs ġodda fiż-żmien tal-programm PSI kien sar definittiv u irriversibbli (23).

(48) F'Diċembru 2012, l-akbar erba' banek Griegi rċevew it-tieni rikapitalizzazzjoni tranżitorja mill-HFSF.

(49) Fir-Rebbiegħa tal-2013, ir-rikapitalizzazzjonijiet tranżitorji tal-erba' banek ġew ikkonvertiti f'rikapitalizzazzjonijiet permanenti f'ishma ordinarji, bl-HFSF iżomm aktar minn 80 % tal-parteċipazzjoni azzjonarja ta' kull wieħed mill-erba' banek. Għall-banek li rnexxielhom jattiraw ammont stabbilit minn qabel ta' kapital privat, l-HFSF irċieva ishma mingħajr vot, filwaqt li l-investituri privati li injettaw flus ġodda flimkien mal-HFSF ingħataw ċertifikati tal-ishma miksuba mill-HFSF.

(50) F'Lulju 2013, il-Bank of Greece kkummissjona konsulent sabiex iwettaq studju dijanjostiku fuq il-portafolli tas-self tal-banek Griegi kollha. Dak il-konsulent wettaq projezzjonijiet tat-telf ta' kreditu (“CLPs”) fuq il-kotba tas-self domestiċi kollha tal-banek Griegi, kif ukoll fuq is-self li jġorr riskju Grieg fil-fergħat barranin u s-sussidjarji fuq medda ta' tliet snin u nofs u fuq orizzont tul il-ħajja ta' self. L-analiżi pprovdiet CLPs taħt żewġ xenarji makroekonomiċi, xenarju bażi u xenarju avvers. Is-CLPs għall-portafolli tas-self barranin ġew stmati mill-Bank of Greece permezz ta' kontribut mill-konsulent.

(51) Abbażi tal-valutazzjoni tas-CLPs mill-konsulent, il-Bank of Greece nieda eżerċizzju ġdid ta' test tal-istress fil-Ħarifa 2013 (“it-test tal-istress tal-2013”) sabiex jivvaluta r-robustezza tal-pożizzjoni kapitali tal-banek Griegi kemm taħt xenarju bażi kif ukoll taħt xenarju avvers. Il-Bank of Greece wettaq il-valutazzjoni tal-ħtiġijiet kapitali bl-appoġġ tekniku tat-tieni konsulent.

(52) Il-komponenti ewlenin tal-valutazzjoni tal-ħtiġijiet kapitali skont it-test tal-istress tal-2013 kienu (i) is-CLPs (24) fuq il-portafolli tas-self tal-banek fuq bażi kkonsolidata għar-riskju Grieg u għar-riskju barrani, nett tar-riżervi tas-self eżistenti, u (ii) il-profittabbiltà operattiva stmata tal-banek għall-perjodu minn Ġunju 2013 sa Diċembru 2016, abbażi ta' aġġustament konservattiv tal-pjanijiet ta' ristrutturar li ġew sottomessi lill-Bank of Greece matul ir-raba' kwart tal-2013. It-tabella 4 tiġbor fil-qosor il-kalkolazzjoni tal-ħtiġijiet kapitali għall-banek Griegi ewlenin fuq bażi kkonsolidata taħt ix-xenarju bażi għal dak it-test tal-istress tal-2013. Tabella 4 Test tal-istress tal-2013: Il-ħtiġijiet kapitali tal-banek Griegi fuq bażi kkonsolidata fix-xenarju bażi (f'miljuni ta' EUR) Banek Kapital ta' Referenza tal-Grad 1 (Ġunju 2013) (1) Riżervi ta' telf mis-self (Ġunju 2013) (2) CLPs għal riskju Grieg (3) CLPs għal riskju barrani (25) (4) Ġenerazzjoni tal-Kapital Intern (5) Proporzjon ta' Kapital tal-Grad 1 skont it-test tal-istress (Diċembru 2016) (6) Ħtiġijiet kapitali (7) = (6) – (1) – (2) – (3) – (4) – (5) NBG (26) 4 821 8 134 – 8 745 – 3 100 1 451 4 743 2 183 Eurobank (27) 2 228 7 000 – 9 519 – 1 628 2 106 3 133 2 945 Alpha 7 380 10 416 – 14 720 – 2 936 4 047 4 450 262 Piraeus 8 294 12 362 – 16 132 – 2 342 2 658 5 265 425 Sors: Bank of Greece, Test tal-Istress tal-2013 tas-Settur Bankarju Grieg, Marzu 2014, p. 42.

(53) Fis-6 ta' Marzu 2014, il-Bank of Greece ħabbar ir-riżultati tat-test tal-istress tal-2013 u talab lill-banek sabiex jissottomettu, sa nofs April 2014, il-pjanijiet tagħhom għall-ġbir tal-kapital sabiex ikopru l-ħtiġijiet kapitali taħt ix-xenarju bażi.

(54) Bejn l-aħħar ta' Marzu 2013 u l-bidu ta' Mejju 2014, il-banek ipproċedew b'żidiet kapitali.

2.1.2. Il-benefiċjarju

(55) Il-Bank jipprovdi servizzi bankarji universali prinċipalment fil-Greċja, it-Turkija, u pajjiżi oħra fl-Ewropa Ċentrali, tal-Lvant u x-Xlokk (Ċipru, ir-Rumanija, il-Bulgarija, is-Serbja, l-Albanija u l-ex Repubblika Jugoslava tal-Maċedonja (“FYROM”)). Huwa joffri firxa sħiħa ta' prodotti u servizzi bankarji u finanzjarji lil familji u negozji. Huwa attiv f'operazzjonijiet bankarji korporattivi u privati kif ukoll f'dawk għall-konsumatur, l-immaniġġjar tal-assi, l-assigurazzjoni, it-teżor, is-swieq tal-kapital u servizzi oħra. Il-Bank huwa inkorporat fil-Greċja u l-ishma tiegħu huma elenkati fuq il-Borża ta' Ateni. Fit-30 ta' Settembru 2012, il-Bank impjega total ta' 37 831 ruħ (28), li minnhom madwar terz kienu impjegati fil-Greċja, u terz fit-Turkija, filwaqt li t-terz l-ieħor kienu impjegati f'pajjiżi oħra, prinċipalment l-Ewropa tax-Xlokk.

(56) Il-Bank ipparteċipa fil-programm PSI, skambja GGBs u self relatat mal-Istat b'valur nominali ta' EUR 14 749 miljun. Il-ħlas totali tiegħu relatat mal-PSI kien jammonta għal madwar EUR 11 735 miljun qabel it-taxxa u kien kompletament irreġistrat fil-kontijiet tiegħu għall-2011. (29). Matul il-programm ta' xiri lura ta' Diċembru 2012, il-Bank biegħ il-GGBs ġodda li kien irċieva fil-qafas tal-PSI bi skont qawwi għall-valur nominali. Dak il-bejgħ ikkristallizza t-telf tiegħu fuq il-GGBs il-ġodda.

(57) Il-figuri ewlenin tal-Bank f'Diċembru 2010, Diċembru 2011, Diċembru 2012 u Diċembru 2013 (dejta kkonsolidata skont id-dikjarazzjonijiet finanzjarji annwali) huma ppreżentati fit-Tabella 5. Tabella 5 Il-figuri ewlenin tal-Eurobank, 2010, 2011, 2012 u 2013 (30) Profitt u telf (f'miljuni ta' EUR) 2010 2011 2012 2013 Introjtu mill-imgħax nett 4 148 3 843 3 365 3 157 Dħul operattiv totali 4 639 4 372 3 527 3 771 Spejjeż operattivi totali – 2 512 – 2 541 – 2 322 – 2 547 Introjtu Qabel il-Provvediment 2 127 1 833 1 205 1 224 Telf minn indeboliment sabiex ikopri r-riskju ta' kreditu – 1 450 – 3 439 – 2 966 – 1 373 Telf minn indeboliment fuq GGBs u self eliġibbli għall-PSI 0 – 11 735 – 187 0 Profitt/telf nett 440 – 12 325 – 2 131 807 Figuri ta' Volum Selettiv (f'miljuni ta' EUR) fil-31 ta' Diċembru 2010. fil-31 ta' Diċembru 2011. fil-31 ta' Diċembru 2012. fil-31 ta' Diċembru 2013. Self u Avvanzi netti totali lill-Klijenti (Netti) 77 262 71 496 69 135 67 250 Depożiti 68 039 59 544 58 722 62 876 Assi Totali 120 745 106 870 104 798 110 930 Ekwità Totali (31) 10 905 – 253 – 2 042 7 874

(58) It-Tabella 5 tispjega li, minbarra t-telf qawwi li rreġistra fl-2011 minħabba l-programm PSI (EUR 11 735 miljun (32)), il-Bank sofra minn tnaqqis fid-dħul (minħabba, fost raġunijiet oħrajn, l-ispejjeż ogħla tad-depożiti) u minn telf għoli u dejjem jiżdied minn indeboliment fuq il-portafolli tas-self tiegħu fil-Greċja u barra l-pajjiż. Il-pożizzjoni tal-likwidità tal-Bank intlaqtet mill-ħruġ tad-depożiti iżda il-proporzjon self-depożitu nett tagħha baqa' relattivament baxx meta mqabbel ma' banek Griegi oħra (118 % fil-31 ta' Diċembru 2012 (33)).

(59) Wara t-test tal-istress tal-2013, li r-riżultati tiegħu wrew li l-ħtiġijiet kapitali tal-Bank kienu stmati bħala EUR 2 183 miljun fix-xenarju bażi, il-Bank fittex li jżid EUR 2,5 biljun ta' kapital fis-suq.

(60) Fis-6 ta' Mejju 2014, il-Bank ħabbar it-tnedija ta' eżerċizzju ta' bini tal-kotba (34) għal ammont ta' EUR 2,5 biljun (35).

(61) Fid-9 ta' Mejju 2014, il-bank ħabbar il-ħruġ u l-istazzjonar ta' 1 136,4 miljun ishma ordinarji ġodda, bi prezz ta' EUR 2,20 għal kull sehem għal rikavat gross totali ta' EUR 2,5 biljun (36). Iż-żieda tal-kapital azzjonarju twettqet permezz tal-kanċellazzjoni tad-drittijiet ta' prelazzjoni għall-azzjonisti eżistenti, kif ġie deċiż mil-laqgħa ġenerali tal-azzjonisti li saret f'Ateni fl-10 ta' Mejju 2014 (37). L-HFSF approva ż-żieda tal-kapital azzjonarju fuq il-bażi taż-żewġ rapporti ta' evalwazzjoni mwettqa minn esperti indipendenti skont il-liġi 3864 (38).

2.2. L-AKKWIŻIZZJONIJIET MILL-BANK TAL-ATTIVITAJIET BANKARJI GRIEGI

2.2.1. L-akkwiżizzjoni ta' obbligazzjonijiet magħżula tat-tliet Banek Kooperattivi

(62) Fit-18 ta' Marzu 2012, il-Bank of Greece innota li t-tliet Banek Kooperattivi ma ssodisfawx ir-rekwiżiti tal-adegwatezza kapitali u kkonkluda li dawn mhux ser ikunu jistgħu jżidu l-kapital tagħhom. Għalhekk, il-Bank of Greece ddeċieda li jirtira l-liċenzji tagħhom u jpoġġihom f'likwidazzjoni.

(63) Il-Bank of Greece kien tal-fehma li t-teħid ta' miżuri ta' riżoluzzjoni u, b'mod partikolari, l-irkantar tad-depożiti fil-kuntest tal-qafas tar-riżoluzzjoni (l-Artikolu 63(D) tal-liġi 3601/2007), kif ukoll il-finanzjament tad-diskrepanza tal-likwidità rilevanti, kienu kruċjali sabiex jinżammu ż-żidiet fil-fiduċja tad-depożituri li seħħew bħala konsegwenza tal-konklużjonijiet b'suċċess tal-PSI u t-Tieni Programm ta' Aġġustament u li, minkejja l-bidla riċenti tas-sentiment tas-suq, tali sentiment kien fraġli. Il-Bank of Greece għamel stima li, fid-19 ta' Marzu 2012, l-ammont totali ta' depożiti tal-klijenti (abbażi tad-dejta mhux ivverifikata fit-30 ta' Settembru 2013) f'dawk it-tliet Banek Kooperattivi kien jammonta għal madwar EUR 325 miljun.

(64) Il-Bank of Greece ipproċeda bi proċedura ta' Xiri u Suppożizzjoni fejn id-depożiti kollha, inklużi d-depożiti interbankarji, u l-pretensjonijiet u l-obbligazzjonijiet lejn il-Fond Elleniku ta' Garanzija tad-Depożiti u l-Investimenti (“HDIGF”) iżda ebda self ma jiġi ttrasferit lil akkwirent. Fl-20 ta' Marzu 2012, il-Bank of Greece stieden lill-akbar ħames istituzzjonijiet ta' kreditu Griegi f'dak iż-żmien sabiex jissottomettu l-offerti tagħhom. Il-Bank u tliet banek oħra ssottomettew offerti vinkolanti. L-offerta tal-Bank kienet dik ippreferuta, f'termini tal-kunsiderazzjoni u ż-żmien meħtieġa għall-konklużjoni tat-trasferiment. Il-Bank offra li jħallas bħala kunsiderazzjoni ammont ugwali għal […] (*) % tad-depożiti ttrasferiti u stima li t-trasferiment jista' jitlesta fi żmien jum tax-xogħol.

2.2.1.1. Bank Kooperattiv ta' Lesvos-Limnos (“Lesvos-Limnos Bank”)

(65) Fit-23 ta' Marzu 2012, il-Bank of Greece ddeċieda li d-depożiti u l-pretensjonijiet u l-obbligazzjonijiet ta' Lesvos-Limnos Bank lejn l-HDIGF kellhom jiġu ttrasferiti lill-Bank (39). Skont il-Bank of Greece (40), il-valur ġust tal-obbligazzjonijiet ittrasferiti ammonta għal EUR […] miljuni, filwaqt li ma ġew ittrasferiti l-ebda assi. Il-kunsiderazzjoni ġiet ikkalkolata (41) bħala EUR […] miljun, jiġifieri, […] % tad-depożiti ttrasferiti. Id-diskrepanza tal-likwidità ġiet koperta mill-HFSF skont l-Artikolu 63D(13) tal-liġi 3601/2007. Fl-10 ta' April 2012, l-HFSF ħareġ żewġ terzi mid-diskrepanza tal-likwidità sħiħa f'Noti tal-EFSF filwaqt li ħa impenn li jħallas l-ammont li jifdal mal-istabbiliment finali tad-diskrepanza tal-likwidità. Fit-22 ta' Ġunju 2012, il-Bank of Greece stabbilixxa li d-diskrepanza tal-likwidità finali ta' Lesvos-Limnos Bank kienet tammonta għal EUR 56,6 miljun. L-HFSF kopra l-parti mhux maħruġa tad-diskrepanza tal-likwidità fl-20 ta' Lulju 2012.

(66) Fi żmien ir-riżoluzzjoni tiegħu, Lesvos-Limnos Bank kien iħaddem 37 persuna u kellu 3 fergħat. Il-Bank ma ħa ebda fergħa ta' Lesvos-Limnos Bank u l-impjegati tiegħu ngħataw sensja.

2.2.1.2. Bank Kooperattiva ta' Achaia (“Achaia Bank”)

(67) Fit-23 ta' Marzu 2012, il-Bank of Greece ddeċieda li d-depożiti u l-pretensjonijiet u l-obbligazzjonijiet ta' Achaia Bank lejn l-HDIGF kellhom jiġu ttrasferiti lill-Bank (42). Skont il-Bank of Greece (43), il-valur ġust tal-obbligazzjonijiet ittrasferiti ammonta għal EUR […] miljuni, filwaqt li ma ġew ittrasferiti l-ebda assi. Il-kunsiderazzjoni ġiet ikkalkolata (44) bħala EUR […] miljun, jiġifieri, […] % tal-kapital tad-depożiti ttrasferiti. Id-diskrepanza tal-likwidità ġiet koperta mill-HFSF skont l-Artikolu 63(D)(13) tal-liġi 3601/2007. Fl-10 ta' April 2012, l-HFSF ħareġ żewġ terzi mid-diskrepanza tal-likwidità sħiħa f'Noti tal-EFSF filwaqt li ħa impenn li jħallas l-ammont li jifdal mal-istabbiliment finali tad-diskrepanza tal-likwidità. Fit-22 ta' Ġunju 2012, il-Bank of Greece stabbilixxa li d-diskrepanza tal-finanzjament finali ta' Achaia Bank kienet tammonta għal EUR 212,9 miljun. L-HFSF kopra l-parti mhux maħruġa tad-diskrepanza tal-likwidità fl-20 ta' Lulju 2012.

(68) Fi żmien ir-riżoluzzjoni tiegħu, Achaia Bank kien iħaddem 103 persuna u kellu 13-il fergħa. Il-Bank ma ħa ebda fergħa ta' Achaia Bank u l-impjegati tiegħu ngħataw sensja.

2.2.1.3. Bank Kooperattiva ta' Lamia (“Lamia Bank”)

(69) Fit-23 ta' Marzu 2012, il-Bank of Greece ddeċieda li d-depożiti u l-pretensjonijiet u l-obbligazzjonijiet ta' Lamia Bank lejn l-HDIGF kellhom jiġu ttrasferiti lill-Bank (45). Skont il-Bank of Greece, il-valur ġust tal-obbligazzjonijiet ittrasferiti kien jammonta għal EUR […] miljun, filwaqt li ma ġewx ittrasferiti assi. Il-kunsiderazzjoni ġiet ikkalkolata (46) bħala EUR […] miljun, jiġifieri, […] % tal-kapital tad-depożiti ttrasferiti. Id-diskrepanza tal-likwidità ġiet koperta mill-HFSF skont l-Artikolu 63(D)(13) tal-liġi 3601/2007. Fl-10 ta' April 2012, l-HFSF ħareġ żewġ terzi mid-diskrepanza tal-likwidità sħiħa f'Noti tal-EFSF filwaqt li ħa impenn li jħallas l-ammont li jifdal mal-istabbiliment finali tad-diskrepanza tal-likwidità. Fit-22 ta' Ġunju 2012, il-Bank of Greece stabbilixxa li d-diskrepanza tal-likwidità finali ta' Lamia Bank kienet tammonta għal EUR 56,3 miljun. L-HFSF kopra l-parti mhux maħruġa tad-diskrepanza tal-likwidità fl-20 ta' Lulju 2012.

(70) Fi żmien ir-riżoluzzjoni tiegħu, Lamia Bank kien iħaddem 47 persuna u kellu 5 fergħat. Il-Bank ma ħa ebda fergħa ta' Lamia Bank u l-impjegati tiegħu ngħataw sensja.

(71) L-ammonti tad-diskrepanzi tal-likwidità tat-tliet Banek Korporattivi huma ppreżentati fit-Tabella 6. Tabella 6 Id-diskrepanzi tal-likwidità finali tat-tliet Banek Kooperattivi Diskrepanza tal-likwidità finali (f'miljuni ta' EUR) Lesvos-Limnos Bank 56,6 Achaia Bank 212,9 Lamia Bank 56,3 Totali 325,8 Sorsi: Id-Deċiżjonijiet 3/1/KE, 3/2/KE, 3/3/KE tat-22 ta' Ġunju 2012 tal-Kumitat għall-Miżuri ta' Riżoluzzjoni tal-Bank of Greece.

2.2.2. L-akkwiżizzjoni ta' assi u obbligazzjonijiet magħżula ta' First Business Bank

(72) FB Bank kien bank żgħir b'karta bilanċjali totali ta' EUR 1,4 biljun fiż-żmien tar-riżoluzzjoni tiegħu, u b'sehem mis-suq ta' inqas minn 1 % f'self u f'depożiti. Fil-31 ta' Diċembru 2012, FB Bank kellu 19-il fergħa madwar il-Greċja u kien jimpjega 260 impjegat.

(73) Taħt l-Iskema ta' Appoġġ lill-banek Griegi, FB Bank irċieva (i) injezzjoni ta' kapital ta' EUR 50 miljun mill-Istat Grieg f'Lulju 2009, (ii) it-Titoli tal-Gvern Grieg jammontaw għal EUR 60 miljun f'Mejju 2012 (47) u (iii) garanzija mill-Istat għal bonds maħruġa b'valur nominali ta' EUR 50 miljun f'Marzu 2011.

(74) FB Bank ipparteċipa fil-programm PSI, u skambja GGBs b'valur nominali ta' EUR 70 miljun. Kif muri fit-Tabella 2, il-ħlas totali tiegħu relatat mal-PSI kien jammonta għal madwar EUR 49 miljun qabel it-taxxa. Kif muri fit-Tabella 3, il-ħtiġijiet kapitali ta' FB Bank kienu stmati bħala EUR 168 miljun fit-test tal-istress tal-2012.

L-akkwist ta' First Business Bank

(75) Fit-8 ta' Novembru 2012, il-Bank of Greece talab lil FB Bank biex jikkompleta ż-żieda fil-kapital sat-30 ta' April 2013 sabiex ireġġa' lura l-proporzjon tiegħu ta' kapital tal-Grad 1 ta' ekwità komuni.

(76) Minħabba li FB Bank naqas li jżid il-kapital meħtieġ sat-30 ta' April 2013, il-Bank of Greece ddeċieda li jipproċedi bl-irtirar tal-liċenzja ta' FB Bank u jpoġġih f'likwidazzjoni.

(77) Il-Bank of Greece kien tal-fehma li t-teħid ta' miżuri ta' riżoluzzjoni permezz ta' proċedura ta' Xiri u Assorbiment, b'mod partikolari l-finanzjament tad-diskrepanza tal-likwidità rilevanti u l-kopertura assoċjata tal-ħtiġijiet kapitali relatati mal-assi ttrasferiti, kien kruċjali sabiex tinżamm il-fiduċja tad-depożituri fis-sistema bankarja Griega u, b'hekk, sabiex tiġi ppriservata l-istabbiltà finanzjarja. Il-Bank of Greece għamel stima li, fil-31 ta' Diċembru 2012, l-ammont totali ta' depożiti tal-klijenti f'FB Bank kien jammonta għal madwar EUR 1 278 miljun, li EUR 830 miljun biss minnhom kienu garantiti mill-HDIGF. Għalhekk, li kieku FB Bank tpoġġa f'likwidazzjoni mingħajr l-applikazzjoni ta' miżuri ta' riżoluzzjoni, madwar EUR 448 miljun tad-depożiti ma kinux jiġu koperti.

(78) Għal dawk il-kunsiderazzjonijiet tal-istabbiltà finanzjarja, il-Bank of Greece pproċeda bl-irkant tal-assi u l-obbligazzjonijiet magħżula ta' FB Bank, inklużi d-depożiti. Madankollu, l-akkwist tal-assi ta' FB Bank seta' ħoloq aktar ħtiġijiet kapitali għall-akkwirent u, b'hekk, ebda bank ma jaċċetta li jakkwista l-assi u l-obbligazzjonijiet magħżula. Fl-ittra tiegħu lill-HFSF datata t-8 ta' Mejju 2013, il-Bank of Greece indika li huwa kien tal-fehma li huwa xieraq li l-HFSF għandu jkopri dawk il-ħtiġijiet kapitali bħala parti mill-ispejjeż tar-riżoluzzjoni. Fl-offerta vinkolanti finali tiegħu datata l-10 ta' Mejju 2013, il-Bank talab sabiex il-ħtiġijiet kapitali maħluqa bl-akkwist tal-assi ttrasferiti minn FB Bank jiġu koperti mill-HFSF. L-ammont ta' dawk il-ħtiġijiet kapitali kien stmat f'madwar EUR 100 miljun mill-Bank of Greece fiż-żmien tar-riżoluzzjoni (48).

(79) Fit-8 ta' Mejju 2013, il-Bank u bank ieħor biss ippreżentaw offerti mhux vinkolanti.L-offerti taż-żewġ banek kienu bbażati fuq l-għarfien li l-HFSF għandu jkopri kemm id-diskrepanza tal-likwidità kif ukoll il-ħtiġijiet kapitali relatati mal-assi ttrasferiti. Fl-10 ta' Mejju 2013, il-Bank issottometta l-offerta finali tiegħu. Il- Bank of Greece ddeċieda li jittrasferixxi l-assi u l-obbligazzjonijiet ta' FB Bank lill-Bank, li l-offerta tiegħu tqieset bħala dik ippreferuta.

(80) Is-self tal-klijenti (minbarra dawk b'mod permanenti f'arretrati) u l-maġġoranza tal-flus fl-idejn, kif ukoll l-assi intanġibbli u l-avvjament, id-drittijiet tal-proprjetà, il-kuntratti relatati mal-kiri jew ix-xiri tal-proprjetà, l-obbligazzjonijiet interbankarji u d-depożiti tal-klijenti kienu ttrasferiti lill-Bank.

(81) Skont il-valutazzjoni inizjali tal-Bank of Greece fi żmien ir-riżoluzzjoni (49), il-valur tal-obligazzjonijiet ittrasferiti minn FB Bank lill-Bank kien stmat f'EUR 1 402 miljun filwaqt li l-valur tal-assi ttrasferiti kien stmat f'EUR 878 miljun, id-differenza tkun id-diskrepanza tal-likwidità ta' EUR 524 miljun. Id-diskrepanza tal-likwidità ġiet koperta skont l-Artikolu 63D(13) tal-liġi 3601/2007 mill-HFSF, li fit-28 ta' Ġunju 2013 ħallas iż-żewġ terzi tad-diskrepanza tal-likwidità stmata, li jfisser EUR 349,6 miljun. Wara l-finalizzazzjoni tal-kalkolazzjoni tad-diskrepanza tal-likwidità mill-Bank of Greece fis-7 ta' Novembru 2013, (50) f'EUR 457 miljun, fit-13 ta' Novembru 2013 (51) l-HFSF ħallas lill-Bank il-bilanċ ta' EUR 107,4 miljun.

2.2.3. L-akkwiżizzjoni ta' assi u obbligazzjonijiet magħżula ta' Probank

(82) Probank kellu netwerk ta' 112-il fergħa madwar il-Greċja u kien jimpjega 1 087 persuna (52) fil-31 ta' Marzu 2013.

(83) Il-karta bilanċjali ta' Probank kienet ta' madwar EUR 3,2 biljun fit-30 ta' Ġunju 2013 (53). Fil-31 ta' Marzu 2013, Probank kellu sehem mis-suq ta' 1,1 % f'self u sehem mis-suq ta' 1,7 % f'depożiti.

(84) Probank ipparteċipa fil-programm PSI, fejn skambja GGBs b'valur nominali ta' EUR 415 miljun. Kif muri fit-Tabella 2, il-ħlas totali tiegħu relatat mal-PSI kien jammonta għal madwar EUR 295 miljun qabel it-taxxa. Kif muri fit-Tabella 3, il-ħtiġijiet kapitali ta' Probank kienu stmati bħala EUR 282 miljun fit-test tal-istress tal-2012.

Akkwiżizzjoni ta' Probank

(85) Fis-26 ta' Ottubru 2012, il-Bank of Greece talab lil Probank biex iżid il-kapital tiegħu b'EUR 282 miljun.

(86) Billi Probank naqas milli jżid il-kapital tiegħu, f'Lulju 2013 il-Bank of Greece ddeċieda li jipproċedi bl-irtirar tal-liċenzja tiegħu u jpoġġih f'likwidazzjoni (54). B'mod aktar preċiż, il-fondi proprji ta' Probank kienu negattivi u kienu stmati f'madwar EUR -16-il miljun abbażi tad-dejta disponibbli fil-31 ta' Marzu 2013 fuq bażi konsolidata. Għalhekk, Probank ma ssodisfax ir-rekwiżiti kapitali minimi tiegħu u l-fondi proprji tiegħu kienu aktar baxxi mill-kapital azzjonarju minimu għal kwalunkwe bank, kif stabbilit fl-Artikolu 5(4)(a) tal-liġi 3601/2007.

(87) Il-Bank of Greece kien tal-fehma li l-miżuri ta' riżoluzzjoni kienu kruċjali sabiex tinżamm il-fiduċja tad-depożituri fis-sistema bankarja Griega u, b'hekk, sabiex tiġi ppriservata l-istabbiltà finanzjarja. Il-Bank of Greece għamel stima li, fil-31 ta' Marzu 2013, l-ammont totali ta' depożiti tal-klijenti fi Probank kien jammonta għal madwar EUR 3 123 miljun, li EUR 1 998 miljun biss minnhom kienu garantiti mill-HDIGF. Għalhekk, li kieku Probank tpoġġa f'likwidazzjoni mingħajr l-applikazzjoni ta' miżuri ta' riżoluzzjoni, madwar EUR 1 125 miljun tad-depożiti ma kinux jiġu koperti.

(88) Għal dawk il-kunsiderazzjonijiet tal-istabbiltà finanzjarja, il-Bank of Greece pproċeda bl-irkant tal-assi u l-obbligazzjonijiet magħżula ta' Probank, inklużi d-depożiti. Madankollu, l-akkwist tal-assi ta' Probank seta' ħoloq aktar ħtiġijiet kapitali għall-akkwirent u, b'hekk, ebda bank ma jaċċetta li jakkwista l-assi u l-obbligazzjonijiet magħżula. Għalhekk, fl-offerta vinkolanti finali tiegħu datata l-25 ta' Lulju 2013, il-Bank talab sabiex il-ħtiġijiet kapitali maħluqa bl-akkwist tal-assi ttrasferiti minn Probank jiġu koperti mill-HFSF. L-impenn mitlub sabiex jiġu koperti dawk il-ħtiġijiet kapitali ttieħed f'kunsiderazzjoni mill-HFSF meta ġie biex jivvaluta l-offerti li rċieva. L-ammont ta' dawn il-ħtiġijiet kapitali kien stmat f'EUR [180 sa 280] miljun (55).

(89) Fl-24 ta' Lulju 2013, bank Grieg kbir ieħor issottometta abbozz ta' offerta u fil-25 ta' Lulju 2013 il-Bank issottometta l-offerta tiegħu.L-offerti taż-żewġ banek kienu bbażati fuq l-għarfien li l-HFSF għandu jkopri kemm id-diskrepanza tal-likwidità kif ukoll il-ħtiġijiet kapitali maħluqa mill-assi ttrasferiti. Il-Bank of Greece ddeċieda li jittrasferixxi l-assi u l-obbligazzjonijiet ta' Probank lill-Bank, li l-offerta tiegħu tqieset bħala dik ippreferuta.

(90) Is-self tal-klijenti (minbarra dawk b'mod permanenti f'arretrati) u l-maġġoranza tal-flus fl-idejn, kif ukoll l-assi intanġibbli u l-avvjament, id-drittijiet tal-proprjetà, il-kuntratti relatati mal-kiri jew ix-xiri tal-proprjetà, l-obbligazzjonijiet interbankarji u d-depożiti tal-klijenti kienu ttrasferiti lill-Bank.

(91) Skont il-valutazzjoni inizjali tal-Bank of Greece fi żmien ir-riżoluzzjoni (56), il-valur tal-obligazzjonijiet ittrasferiti minn Probank lill-Bank kien stmat f'EUR 3 198,9 miljun filwaqt li l-valur tal-assi ttrasferiti kien stmat f'EUR 2 961,4 miljun, id-differenza tkun id-diskrepanza tal-likwidità ta' EUR 237,6 miljun. Id-diskrepanza tal-likwidità ġiet koperta skont l-Artikolu 63D(13) tal-liġi 3601/2007 mill-HFSF, li fid-9 ta' Awwissu 2013, ħallas fi flus kontanti iż-żewġ terzi tad-diskrepanza tal-likwidità stmata, li jfisser EUR 158,4 miljun. Id-diskrepanza tal-likwidità, li l-kalkolazzjoni tagħha ġiet iffinalizzata mill-Bank of Greece fit-30 ta' Diċembru 2013, kienet tammonta għal EUR 562,7 (57). Fil-31 ta' Diċembru 2013, l-HFSF ħallas lill-Bank il-bilanċ ta' EUR 404,4 miljun fi flus kontanti (58).

2.3. IL-MIŻURI TA' GĦAJNUNA

2.3.1. Miżuri ta' għajnuna mogħtija lill-Bank taħt l-Iskema ta' Appoġġ lill-Banek Griegi (miżuri L1 u A)

(92) Il-Bank kiseb diversi forom ta' għajnuna taħt il-miżura ta' rikapitalizzazzjoni, il-miżura ta' garanzija u l-miżura ta' self obbligazzjonarju tal-gvern tal-Iskema ta' Appoġġ lill-Banek Griegi.

2.3.1.1. Appoġġ ta' likwidità mill-Istat mogħti bil-miżura ta' garanzija u l-miżuri ta' self ta' bonds tal-gvern (miżura L1)

(93) Il-Bank ibbenefika u għadu jibbenefika minn għajnuna taħt il-miżura ta' garanzija u l-miżuri ta' self ta' bonds tal-gvern. Dik l-għajnuna sejra tiġi deskritta f'din id-Deċiżjoni bħala l-“miżura L1”. Fit-30 ta' Novembru 2013 (59), il-garanziji mogħtija lill-Bank ammontaw għal madwar EUR 14,8 biljun. F'dik id-data, is-self pendenti tal-bonds tal-gvern lill-Bank kien jammonta għal EUR 847 miljun. Mill-15 ta' April 2011, il-Bank kien irċieva self ta' bonds tal-gvern li jammontaw għal EUR 787 miljun u l-garanziji Statali li jammontaw għal EUR 12,9 biljun.

(94) Fil-pjan ta' ristrutturar għall-Bank, li ġie sottomess mill-awtoritajiet Griegi lill-Kummissjoni fil-25 ta' Ġunju 2014, l-awtoritajiet Griegi ssinjalaw l-intenzjoni tagħhom li jkomplu jagħtu garanziji u jsellfu bonds tal-gvern lill-Bank taħt l-Iskema ta' Appoġġ lill-Banek Griegi matul il-perjodu tar-ristrutturar.

2.3.1.2. Rikapitalizzazzjoni mill-Istat mogħtija taħt il-miżura ta' rikapitalizzazzjoni (il-miżura A)

(95) F'Mejju 2009 u Diċembru 2011, il-Bank irċieva mingħand il-Greċja, taħt il-miżura ta' rikapitalizzazzjoni, injezzjonijiet kapitali ta' EUR 350 miljun u EUR 1 000 miljun, rispettivament, li jammontaw għal total ta' EUR 1 350 miljun (il-miżura A), ekwivalenti għal madwar 2 % tal-assi mwieżna għar-riskji (“RWA”) tal-Bank f'dak iż-żmien.

(96) Ir-rikapitalizzazzjoni ħadet il-forma ta' ishma privileġġati sottoskritti mill-Greċja, li kellhom kupun ta' 10 % u maturità ta' ħames snin. Fl-2010 id-durata tal-ishma privileġġati kienet estiża, filwaqt li r-rimunerazzjoni tagħhom żdiedet. Minn tmiem il-perjodu inizjali ta' ħames snin, jekk l-ishma ta' preferenza ma jkunux mifdija u l-ebda deċiżjoni ma tkun ittieħdet mil-laqgħa ġenerali tal-azzjonisti dwar il-fidi ta' dawk l-ishma, il-Ministru tal-Finanzi Grieg iżid il-kupun bi 2 % kull sena fuq bażi kumulattiva (jiġifieri, kupun ta' 12 % għas-sitt sena, ta' 14 % għas-seba' sena, eċċ…).

2.3.2. ELA garantita mill-Istat (miżura L2)

(97) ELA hija miżura eċċezzjonali li tippermetti lil istituzzjoni finanzjarja solventi, li tkun qiegħda tiffaċċja problemi ta' likwidità temporanji, sabiex tirċievi finanzjament mill-Eurosistema mingħajr ma tali operazzjoni tkun parti mill-politika monetarja unika. Ir-rata tal-imgħax imħallsa minn istituzzjoni finanzjarja għal ELA hija […] punti bażi (“bps”) ogħla mill-imgħax li tħallas għal rifinanzjament regolari mill-BĊE.

(98) Il-Bank of Greece huwa responsabbli mill-programm ta' ELA, li jfisser li kwalunkwe spiża ta', u r-riskji li jirriżultaw mill-provvediment ta' ELA jinġarru mill-Bank of Greece (60). Il-Greċja tat lill-Bank of Greece garanzija mill-Istat li tapplika għall-ammont totali ta' ELA mogħtija mill-Bank of Greece. L-adozzjoni tal-Artikolu 50(7) tal-liġi 3943/2011, li emendat l-Artikolu 65(1) tal-liġi 2362/1995, ippermettiet lill-Ministru tal-Finanzi jagħti garanziji f'isem l-Istat lill-Bank of Greece bil-għan li jissalvagwardja l-pretensjonijiet tal-Bank of Greece kontra l-istituzzjonijiet ta' kreditu. Il-banek li jibbenifikaw minn ELA għandhom iħallsu miżata ta' garanzija lill-Istat li tammonta għal […] bps.

(99) Fil-31 ta' Jannar 2012, il-Bank ibbenifika minn EUR 8,6 biljun ta' ELA garantita mill-Istat (61), filwaqt li fil-31 ta' Diċembru 2012, il-Bank ibbenefika minn EUR 30,9 biljun ta' ELA garantita mill-Istat (62).

2.3.3. Miżuri ta' għajnuna mogħtija lill-Bank permezz tal-HFSF (miżuri B1, B2 u B3)

(100) Sa mill-2012, il-Bank ibbenifika minn diversi miżuri ta' appoġġ kapitali mogħtija mill-HFSF. It-Tabella 7 tipprovdi ħarsa ġenerali lejn dawk il-miżuri ta' għajnuna. Tabella 7 Il-miżuri ta' għajnuna mogħtija lill-Bank permezz tal-HFSF L-ewwel rikapitalizzazzjoni tranżitorja — Mejju 2012 (f'miljuni ta' EUR) It-tieni rikapitalizzazzjoni tranżitorja — Diċ 2012 (f'miljuni ta' EUR) Ir-rikapitalizzazzjoni tar-rebbiegħa 2013 — Mejju 2013 (miljuni ta' EUR) Miżura B1 B2 B3 Ammont (f'miljuni ta' EUR) 7 430 2 326 8 677

2.3.3.1. L-ewwel rikapitalizzazzjoni tranżitorja (il-miżura B1)

(101) Il-premessi 14 sa 33 tad-Deċiżjoni tal-Ftuħ ta' NBG jagħtu deskrizzjoni ddettaljata tal-ewwel rikapitalizzazzjoni tranżitorja ta' Mejju (63) 2012 (miżura B1). L-isfond u l-karatteristiċi ewlenin ta' dik il-miżura huma stabbiliti f'din it-taqsima.

(102) Fl-20 ta' April 2012, l-HFSF ipprovda ittra lill-Bank li fiha impenja ruħu li sejjer jipparteċipa f'żieda ppjanata ta' kapital azzjonarju tal-Bank għal ammont sa EUR 6,9 biljun.

(103) Taħt il-miżura B1, l-HFSF ittrasferixxa EUR 7,4 biljun ta' bonds tal-EFSF lill-Bank fit-28 ta' Mejju 2012, b'konformità mad-dispożizzjonijiet għar-rikapitalizzazzjonijiet tranżitorji stipulati fil-liġi 3864/2010, li tistabbilixxi l-HFSF (il-“liġi dwar l-HFSF”). Fil-premessa 50 tad-Deċiżjoni ta' Ftuħ ta' NBG, il-Kummissjoni diġà stabbilixxiet li “Ir-rikapitalizzazzjoni tranżitorja ffinalizzata fit-28 ta' Mejju 2012 hija l-implimentazzjoni tal-obbligu mwettaq fl-ittra ta' impenn u, b'hekk, hija kontinwazzjoni tal-istess għajnuna”. Il-Bank of Greece kkalkula kemm l-ammonti pprovduti fl-ittra ta' impenn kif ukoll dawk ipprovduti fl-ewwel rikapitalizzazzjoni tranżitorja bil-għan li jiżgura li l-Bank laħaq proporzjon kapitali totali ta' 8 % mill-31 ta' Diċembru 2011, li hija d-data tar-reġistrazzjoni retroattiva tar-rikapitalizzazzjoni tranżitorja fir-reġistri tal-Bank. Kif jista' jidher mit-Tabella 3, il-miżura B1 ma kinitx tkopri kompletament il-ħtiġijiet kapitali identifikati mit-test tal-istress tal-2012. Il-Bank kien mistenni li jiġġenera aktar kapital permezz ta' żieda kapitali futura u r-rikapitalizzazzjoni tranżitorja kienet intiża biss biex tippreserva l-eliġibbiltà tal-Bank għall-finanzjament tal-BĊE sakemm saret dik iż-żieda kapitali.

(104) Għall-perjodu bejn id-data tal-ewwel rikapitalizzazzjoni tranżitorja u d-data tal-konverżjoni tal-ewwel rikapitalizzazzjoni tranżitorja f'ishma ordinarji u strumenti finanzjarji konvertibbli oħrajn, il-ftehim ta' qabel is-sottoskrizzjoni bejn il-Bank u l-HFSF stipula li l-Bank kellu jħallas lill-HFSH miżata annwali ta' 1 % fuq il-valur nominali tan-noti tal-EFSF u li kwalunkwe pagamenti ta' kupuni u mgħax akkumulat għan-noti tal-EFSF għal dak il-perjodu għandhom jitqiesu bħala kontribuzzjoni kapitali addizzjonali mill-HFSF lill-Bank (64).

2.3.3.2. It-tieni rikapitalizzazzjoni tranżitorja (il-miżura B2)

(105) Il-Bank irreġistra aktar telf fil-ħarifa tal-2012. Għalhekk, il-kapital tiegħu reġa' waqa' taħt ir-rekwiżiti kapitali minimi sabiex huwa jkun jista' jibqa' eliġibbli għal rifinanzjament mill-BĊE.

(106) B'riżultat ta' dan, saret neċessarja t-tieni rikapitalizzazzjoni tranżitorja. Fil-21 ta' Diċembru 2012, l-HFSF implimenta t-tieni rikapitalizzazzjoni tranżitorja ta' EUR 2 326 miljun (il-miżura B2), li għal darba oħra tħallset permezz tat-trasferiment tal-bonds tal-EFSF lill-Bank.

(107) It-total taż-żewġ rikapitalizzazzjonijiet tranżitorji (miżuri B1 u B2) fisser li l-ħtiġijiet kapitali totali identifikati mit-test tal-istress tal-2012 (EUR 9,76 biljun (65)) kienu diġà żborżati mill-HFSF fil-21 ta' Diċembru 2012.

2.3.3.3. Il-parteċipazzjoni tal-HFSF fir-rikapitalizzazzjoni tar-Rebbiegħa 2013 (il-miżura B3)

(108) Fit-22 ta' Mejju 2013, il-Bord tad-Diretturi tal-Bank ħabbar il-ħruġ ta' 2 274,1 miljun ta' ishma ġodda b'valur nominali ta' EUR 0,30 u bi prezz ta' EUR 4,29 għal kull sehem (66).

(109) Fil-21 ta' Ġunju 2013 (67) il-Bank ħabbar il-pagament sħiħ taż-żieda totali fl-ishma għal ammont totali ta' EUR 9 756 miljun, inkluż l-ammonti ta' primjum. Il-parteċipazzjoni privata totali fiż-żieda tal-kapital azzjonarju tal-Bank kienet tammonta għal EUR 1 079 miljun (68). Il-parteċipazzjoni tal-HFSF fiż-żieda tal-kapital azzjonarju tal-Bank kienet tammonta għal EUR 8 677 miljun (miżura B3).

(110) Dak l-ammont huwa daqs is-somma tal-miżuri B1, B2 u B2, wara li jitnaqqas l-ammont tal-parteċipazzjoni privata.Permezz taż-żieda tal-kapital azzjonarju, l-ewwel u t-tieni rikapitilazzjonijiet tranżitorji (miżuri B1 u B2) ġew parzjalment ikkonvertiti f'rikapitilazzjoni permanenti.

(111) Il-prezz tal-ishma l-ġodda kien stabbilit bħala 50 % tal-prezz medju tal-istokks ippeżat skont il-volum fuq il-perjodu ta' 50 jum tan-negozjar qabel id-determinazzjoni tal-prezz tal-offerta. B'riżultat ta' qsim invers tal-ishma u tnaqqis tal-kapital azzjonarju tal-Bank, li t-tnejn ġew deċiżi mil-laqgħa ġenerali straordinarja tal-azzjonisti fid-29 ta' April 2012 (69), il-prezz ta' ishma ġodda kien iffissat għal EUR 4,29 għal kull sehem.

(112) Immedjatament wara r-rikapitalizzazzjoni tar-Rebbiegħa 2013, l-HFSF sar l-azzjonarju ta' maġġoranza tal-Bank b'sehem ta' 84,39 % (70). L-HFSF ħareġ 245 779,6 miljun ċertifikat u ta lill-investituri privati ċertifikat wieħed għal kull sehem sottoskritt, għall-ebda kunsiderazzjoni (71). Kull ċertifikat jinkorpora d-dritt li jinxtraw 8,23 ishma tal-HFSF, f'intervalli speċifikati u bi prezzijiet tal-eżerċitar. L-ewwel data tal-eżerċizzju kienet is-26 ta' Diċembru 2013, u mbagħad iċ-ċertifikati jkunu eżerċitabbli kull sitt xhur sas-26 ta' Diċembru 2017. Il-prezz tal-eżerċizzju huwa ugwali għall-prezz tas-sottoskrizzjoni ta' EUR 4,29 miżjud b'rata tal-imgħax annwali (4 % għall-ewwel sena, 5 % għat-tieni sena, 6 % għat-tielet sena, 7 % għar-raba' sena u mbagħad 8 % annwalizzata għall-aħħar sitt xhur) (72).

(113) Il-liġi dwar l-HFSF kif emendata fl-2014 tistabbilixxi li huma biss il-prezzijiet tal-eżerċitar taċ-ċertifikati li jistgħu jiġu aġġustati f'każ ta' ħruġ ta' drittijiet. Barra minn hekk, l-aġġustament għandu jseħħ ex post u biss sal-ammont tal-proċeduri realizzati mill-bejgħ ta' drittijiet ta' prelazzjoni tal-HFSF. Ma huwa previst ebda aġġustament f'każ ta' żieda fil-kapital azzjonarju mhux ta' prelazzjoni.

2.3.4. Miżuri ta' għajnuna għan-negozji akkwistati

2.3.4.1. Għajnuna mill-Istat lit-tliet Banek Kooperattivi

(114) Kif diġà ntqal fis-sezzjoni 2.2.1, id-diskrepanzi tal-likwidità ta' Lesvos-Limnos bank, Achaia Bank u Lamia Bank ta' EUR 56,6 miljun, EUR 212,9 miljun u EUR 56,3 miljun rispettivament, kienu koperti mill-HFSF. Għalhekk, l-ammont totali tad-diskrepanzi tal-likwidità ġie stmat għal EUR 325,8 miljun.

2.3.4.2. Miżuri ta' għajnuna għal FB Bank

(115) Sa mill-2009, FB Bank ibbenefika minn diversi miżuri ta' għajnuna. It-Tabella 8 tipprovdi ħarsa ġenerali lejn dawk il-miżuri ta' għajnuna. Tabella 8 Ħarsa ġenerali lejn il-miżuri ta' għajnuna għal FB Bank Benefiċjarju tal-għajnuna Miżura Deskrizzjoni L-entità li tat l-għajnuna Data L-ammont ta' għajnuna statali (f'miljuni ta' EUR) L-attivitajiet tal-FB Bank FB1 L-ishma ta' preferenza mogħtija bl-Iskema ta' Appoġġ għall-Banek Griegi Stat Lulju 2009 50 FB2 Self ta' bonds tal-gvern Grieg taħt l-Iskema ta' Appoġġ għall-Banek Griegi Stat Minn Jannar 2009 60 FB3 Garanzija Statali għall-bonds maħruġa taħt l-Iskema ta' Appoġġ għall-Banek Griegi Stat Marzu 2011 50 FB4 Il-finanzjament tad-diskrepanza tal-likwidità għall-assi ttrasferiti minn FB Bank lill-Bank HFSF 10.5.2013 (Data tar-riżoluzzjoni) 456,97 FB5 Impenn sabiex jiġu koperti l-ħtiġijiet kapitali relatati mal-assi ttrasferiti minn FB Bank lill-Bank HFSF 10.5.2013 (Data tar-riżoluzzjoni) 100 Ammont totali FB4 u FB5 556,97

2.3.4.2.1 Rikapitalizzazzjoni mill-Istat riċevuta mill-FB Bank (miżura FB1)

(116) F'Lulju 2009, il-Greċja injettat EUR 50 miljun f'FB Bank, li kien ekwivalenti għal madwar 3 % tal-RWA tiegħu f'dak iż-żmien. Dik l-injezzjoni fil-kapital ġiet magħmula bil-miżura tar-rikapitalizzazzjoni li tagħmel parti mill-Iskema ta' Appoġġ għall-Banek Griegi. Ir-rikapitalizzazzjoni ħadet il-forma ta' ishma privileġġati.

2.3.4.2.2 Appoġġ ta' likwidità mill-Istat riċevut minn FB Bank (miżuri FB2 u FB3)

(117) FB Bank ibbenefika wkoll minn miżuri ta' għajnuna għal-likwidità taħt il-miżura ta' garanzija u ta' self ta' bonds tal-gvern li huma parti mill-Iskema ta' Appoġġ għall-Banek Griegi. F'Jannar 2009, FB Bank irċieva titoli mill-gvern Grieg li kienu jammontaw għal EUR 60 miljun, li mmaturaw f'Diċembru 2011 (il-Miżura FB2). F'Mejju 2012, huwa rċieva titoli mill-gvern Grieg li kienu jammontaw għal EUR 60 miljun, li suppost kellhom jimmaturaw f'April 2015 iżda ġew ikkanċellati fit-23 ta' Mejju 2013 (il-Miżura FB3) (73). F'Marzu 2011, FB Bank irċieva wkoll garanzija mill-Istat għall-bonds maħruġa b'valur nominali ta' EUR 50 miljun.

2.3.4.2.3 Miżuri relatati mar-riżoluzzjoni ta' FB Bank (il-miżuri FB4 u FB5)

(i) Kopertura tad-diskrepanza tal-likwidità minn FB Bank lill-Bank għal ammont ta' EUR 456,97 miljun (miżura FB4)

(118) L-HFSF kopra d-diskrepanza tal-likwidità (74) tal-assi ttrasferiti minn FB Bank lill-Bank. B'konformità mad-deċiżjonijiet tal-Bank of Greece tal-10 ta' Mejju u tas-7 ta' Novembru 2013, l-HFSF ħallas l-ammont totali ta' EUR 456,97 miljun f'żewġ pagamenti akkont, fis-26 ta' Lulju u fit-13 ta' Novembru 2013 (75).

(ii) Impenn tal-HFSF sabiex jiġu koperti l-ħtiġijiet kapitali relatati mal-assi ttrasferiti (il-miżura FB5)

(119) Taħt il-proċedura ta' riżoluzzjoni, l-HFSF impenja ruħu li jkopri l-ħtiġijiet kapitali li jirriżultaw mill-akkwiżizzjoni tal-assi ttrasferiti minn FB Bank. Għalhekk, l-HFSF ser jintalab jinjetta ammont ta' kapital ekwivalenti għal 9 % tal-RWA ttrasferiti fil-Bank. Fiż-żmien tar-riżoluzzjoni, il-ħtiġijiet kapitali relatati mal-assi ttrasferiti kienu stmati f'madwar EUR 100 miljun.

(120) Kif issemma diġà fil-premessa 30, l-HFSF mhux ser jinjetta aktar kapital fil-Bank, minħabba li l-Bank, fil-pjan ta' ristrutturar tiegħu, jirrinunzja d-dritt tiegħu li jitlob lill-HFSF sabiex ikopri l-ħtiġijiet kapitali potenzjali relatati mal-assi ttrasferiti.

2.3.4.3. Il-miżuri ta' għajnuna għal Probank

(121) Probank ma bbenefika minn ebda miżura ta' għajnuna taħt l-Iskema ta' Appoġġ għall-Banek Griegi. It-Tabella 9 tagħti ħarsa ġenerali lejn il-miżuri ta' għajnuna l-oħra li bbenefika minnhom Probank. Tabella 9 Ħarsa ġenerali lejn il-miżuri ta' għajnuna għal Probank Benefiċjarju tal-għajnuna Miżura Deskrizzjoni L-entità li tat l-għajnuna Data L-ammont ta' għajnuna statali (f'miljuni ta' EUR) L-attivitajiet ta' Probank PB1 Il-finanzjament tad-diskrepanza tal-likwidità tal-assi ttrasferiti minn Probank lill-Bank HFSF 26.7.2013 (Data tar-riżoluzzjoni) 562,73 PB2 Impenn sabiex jiġu koperti l-ħtiġijiet kapitali relatati mal-assi ttrasferiti minn Probank lill-Bank HFSF 26.7.2013 (Data tar-riżoluzzjoni) [180 sa 280] Ammont totali PB1 u PB2 [742,73 sa 842,73]

2.3.4.3.1. Kopertura tad-diskrepanza tal-likwidità tal-assi ttrasferiti minn Probank lill-Bank għal ammont ta' EUR 562,73 miljun (miżura PB1)

(122) L-HFSF iffinanzja d-diskrepanza tal-likwidità tal-assi ttrasferiti minn Probank lill-Bank. B'konformità mad-deċiżjonijiet tal-Bank of Greece tas-26 ta' Lulju u tat-30 ta' Diċembru 2013, l-HFSF ħallas l-ammont totali ta' EUR 562,73 miljun f'żewġ pagamenti akkont, fid-9 ta' Awwissu u fil-31 ta' Diċembru 2013.

2.3.4.3.2. Impenn tal-HFSF sabiex jiġu koperti l-ħtiġijiet kapitali relatati mal-assi ttrasferiti (il-miżura PB2)

(123) Taħt il-proċedura ta' riżoluzzjoni, l-HFSF impenja ruħu li jkopri l-ħtiġijiet kapitali tax-xerrej li jirriżultaw mill-akkwiżizzjoni tal-assi ttrasferiti ta' Probank. Għalhekk, l-HFSF ser jintalab jinjetta ammont ta' kapital ekwivalenti għal 9 % tal-RWA ttrasferiti fil-Bank. Fiż-żmien tar-riżoluzzjoni, il-ħtiġijiet kapitali relatati mal-assi ttrasferiti kienu stmati f'madwar EUR [180 sa 280] miljun.

(124) Kif issemma diġà fil-premessa 41, l-HFSF mhux ser jinjetta aktar kapital fil-Bank, minħabba li l-Bank, fil-pjan ta' ristrutturar tiegħu, jirrinunzja d-dritt tiegħu li jitlob lill-HFSF sabiex ikopri l-ħtiġijiet kapitali potenzjali relatati mal-assi ttrasferiti.

2.4. IL-PJAN TA' RISTRUTTURAR

(125) Fil-25 ta' Ġunju 2014, il-Greċja ssottomettiet il-pjan ta' ristrutturar tal-Bank, li spjega kif il-Bank, bħala entità kkombinata li rriżultat mill-akkwiżizzjonijiet ta' FB Bank, Probank u t-tliet Banek Kooperattivi, kien beħsiebu jikseb lura l-vijabbiltà tiegħu fit-tul.

2.4.1. Operazzjonijiet domestiċi

(126) Permezz tal-pjan ta' ristrutturar, il-Bank se jiffoka fuq l-attivitajiet bankarji ewlenin tiegħu fil-Greċja u fit-Turkija.

(127) Fir-rigward tal-Greċja, il-prijorità ewlenija tal-Bank hija li jerġa' jġib l-operazzjonijiet bankarji Griegi lura għall-profittabbiltà b'saħħitha u vijabbiltà sal-aħħar tal-perjodu ta' ristrutturar, jiġifieri l-31 ta' Diċembru 2018. Għal dak il-għan, il-pjan ta' ristrutturar jinkludi għadd ta' miżuri li huma mmirati biex itejbu l-effikaċja operattiva u l-marġini tal-imgħax nett tal-Bank, kif ukoll miżuri li jsaħħu l-pożizzjoni kapitali u l-istruttura tal-karta bilanċjali tiegħu.

(128) Fir-rigward tal-effikaċja operattiva, il-Bank diġà beda programm vast ta' razzjonalizzazzjoni. Mill-31 ta' Diċembru 2009 sat-30 ta' Diċembru 2012, il-Bank naqqas l-impronta tiegħu fil-Greċja. Naqqas in-numru ta' fergħat tiegħu minn 575 fl-2009 (76) għal 511 fl-2012 (77) u naqqas ukoll il-forza tax-xogħol tal-attivitajiet bankarji Griegi (minn 12 534 f'Diċembru 2009 (78) għal 11 230 f'Diċembru 2012 (79)).

(129) Minn Diċembru 2012 sa tmiem l-2017, il-Bank għandu l-pjan li jkompli jnaqqas in-numru ta' impjegati fil-Greċja (minn 13 675 sa […]) (80) minkejja l-impatt tal-akkwisti ta' FB Bank u Probank, li kienu jimpjegaw 260 u 1087 impjegat (81) rispettivament. Id-differenza bejn il-forza tax-xogħol tal-attivitajiet bankarji Griegi fil-31 ta' Diċembru 2012 (11 230) u l-forza tax-xogħol Griega totali fi tmiem l-2012 (13 675) hija dovuta għall-għadd ta' attivitajiet mhux bankarji bħall-assigurazzjoni (Ethniki Hellenic General Insurance S.A.), it-turiżmu (Astir Palace Vouliagmenis S.A.) jew il-proprjetà immobbli (NBG Pangaea Reic).

(130) Minn Diċembru 2012 sal-aħħar tal-2017, il-Bank ser jissokta bir-razzjonalizzazzjoni tan-netwerk domestiku tiegħu. L-għadd ta' fergħat ser jiżdied bi […] minn 511 għal […]. Huwa mfakkar li fl-2013 il-Bank akkwista n-netwerks ta' FB Bank u Probank b'19-il fergħa u 112-il fergħa, rispettivament.

(131) L-effikaċja miżjuda f'termini tal-fergħat u l-persunal ser tgħin biex ibaxxi l-ispiża totali tal-attivitajiet Griegi minn […] % minn EUR 1 301 miljun fuq bażi pro forma fl-2012 għal EUR […] miljun fl-2017 (82). B'riżultat ta' dan, il-proporzjon spejjeż-dħul mistenni tal-attivitajiet bankarji Griegi tiegħu sejjer jinżel taħt […] % fi tmiem il-perjodu tar-ristrutturar.

(132) Il-pjan ta' ristrutturar jiddeskrivi wkoll kif il-Bank sejjer inaqqas l-ispejjeż tal-finanzjament tiegħu, li huwa kruċjali għat-treġġigħ lura tal-vijabbiltà. Il-Bank qiegħed jistenna li jkun jista' jħallas rati tal-imgħax aktar baxxi fuq id-depożiti tiegħu fl-isfond tal-ambjent aktar stabbli u, b'mod partikolari, l-istabbilizzazzjoni u l-irkupru antiċipati tal-ekonomija Griega, li mistennija terġa' tikber mill-2014 'il quddiem. Il-marġini mħallsin fuq id-depożiti (medja ta' depożiti b'terminu, depożiti ta' domanda u rati ta' tfaddil) huma mistennija li jonqsu fil-Greċja. Bl-istess mod, id-dipendenza tal-Bank fuq ELA ggarantit mill-Istat u l-finanzjament usa' mill-Eurosistema sejrin jonqsu matul il-perjodu ta' ristrutturar.

(133) Il-pjan ta' ristrutturar jantiċipa li l-Bank sejjer isaħħaħ ukoll il-karta bilanċjali tiegħu. Il-proporzjon self-depożitu nett tiegħu fil-Greċja ser ikompli jonqos, filwaqt li l-adegwatezza kapitali tiegħu ser titjieb (minn proporzjon tal-Grad Ewlieni 1 ta' 8,4 % fil-livell ta' grupp fil-31 ta' Diċembru 2013).

(134) Prijorità oħra tal-Bank hija l-immaniġġjar tas-self improduttiv. Il-Bank sejjer itejjeb il-proċessi tal-krediti tiegħu kemm fir-rigward tal-oriġini tas-self (kopertura kollaterali aħjar, limiti mnaqqsa) kif ukoll fir-rigward tal-immaniġġjar ta' self improduttiv. Ir-rata ta' self mhux produttiv se […], b'rata mistennija ta' […] % fl-aħħar tal-perjodu ta' ristrutturar (83). L-ispiża tar-riskju (indebolimenti tat-telf mis-self) sejra tonqos minn EUR 2 biljun fl-2012 għal inqas minn EUR […] biljun fl-2018 (84).

(135) It-titjib tal-effikaċja operattiva, iż-żieda tal-marġini tal-imgħax nett u l-ispiża dejjem tonqos tar-riskju għandhom jippermettu lill-Bank sabiex iżid il-profitabilità tiegħu. Il-Bank jantiċipa li l-profitti tiegħu fil-Greċja se jammontaw għal EUR […] miljun u EUR […] miljun fl-2014 u fl-2018 rispettivament. Ir-redditu fuq l-ekwità se jilħaq […] % fl-2017 għall-attivitajiet Griegi (85), li huwa suffiċjenti meta wieħed iqis il-profil tar-riskju tal-Bank f'dak iż-żmien (86).

2.4.2. Attivitajiet bankarji internazzjonali (għajr it-Turkija)

(136) Il-Bank diġà beda d-diżingranaġġ u r-ristrutturar tan-netwerk internazzjonali tiegħu. L-għadd ta' fergħat fl-Ewropa tax-Xlokk tnaqqas b'170 mill-2009 (87).

(137) Il-Bank ser ikompli bir-ristrutturar u d-diżingranaġġ tan-netwerk internazzjonali tiegħu. B'mod partikolari, il-Bank ser ibiegħ is-sussidjarji barranin tiegħu fi […] u jiżvesti l-fergħat tiegħu fi […]. Dawk l-iżvestimenti kienu jirrappreżentaw […] % tal-assi tal-Bank barra l-Greċja u t-Turkija, jiġifieri EUR […] miljun minn fost EUR 12,101 miljun fi tmiem l-2012.

(138) Il-fergħat fi […] u […] kif ukoll is-sussidjarji fi […] ser ikunu […].

(139) Bħala riżultat ta' dawk l-iżvestimenti, il-finanzjament prinċipali nett ser jiġi eliminat sal-aħħar tal-perjodu tar-ristrutturar.

2.4.3. It-Turkija

(140) Il-Bank għandu l-ħsieb li jnaqqas is-sjieda tiegħu f'Finansbank għal 60 %[…].

(141) […] ser jipprovdi lil Finansbank b'[…] u jsaħħaħ l-impenn tal-Bank illi jipprovdi […] lil Finansbank matul il-perjodu tar-ristrutturar.

(142) Il-Bank qed jippjana li Finansbank ser jikber b'mod sinjifikanti matul il-perjodu tar-ristrutturar. Huwa ser jimplimenta wkoll pjan għall-kontroll tal-ispejjeż. Fl-2014, Finansbank għandu l-ħsieb li […] u li […]. Fis-snin ta' wara, il-[…], li jirriżultaw fi tnaqqis fil-proporzjon ta' spejjeż-introjtu minn […] għal […] fi tmiem il-perjodu tar-ristrutturar (88).

(143) Il-pjan tar-ristrutturar jipprevedi skrutinju mill-qrib tar-riskji meħuda minn Finansbank. Huwa mistenni li l-indebolimenti jammontaw għal inqas minn […] % tas-self lill-klijenti mill-2014 sal-2018, bir-redditu fuq l-assi mistenni jkun ta' […] % fl-2018. Ir-redditu fuq l-ekwità ta' Finansbank ser jibqa' għoli matul il-perjodu.

(144) Il-Bank biegħ in-negozju tal-assigurazzjoni Tork tiegħu (tal-ħajja u mhux tal-ħajja) fl-2012 bi profitt kapitali ta' EUR […] miljun (89).

2.4.4. Attivitajiet mhux bankarji: il-bejgħ […] tal-attivitajiet tal-proprjetà immobbli:

(145) Il-Bank naqqas is-sjieda tiegħu fis-sussidjarju tal-proprjetà immobbli tiegħu Pangea taħt il-35 % b'impatt pożittiv fuq il-proporzjon ta' Kapital tal-Grad 1 tal-Bank. (90) Il-Bank għandu wkoll il-pjan li jbigħ […] sa […] u s-sussidjarji tal-ekwità privata tiegħu sal-[…].

2.4.5. Il-ġbir tal-kapital privat u l-kontribuzzjoni mill-azzjonisti eżistenti u mill-kredituri subordinati

(146) Il-Bank irnexxielu jiġbor ammonti sinifikanti ta' kapital fis-suq u b'hekk naqqas l-ammont ta' għajnuna mill-Istat li kellu bżonn.

(147) L-ewwelnett, fl-2009, il-Bank ġabar xi kapital privat bi ħruġ ta' drittijiet b'valur ta' EUR 1 247 miljun. Fl-2010, il-Bank ġabar mill-ġdid EUR 1 815-il miljun (91) f'kapital privat mis-suq. Kif issemma' fil-premessa (109), il-Bank irnexxielu jiġbor ukoll kapital ta' EUR 1 079 miljun mingħand investituri privati permezz tar-rikapitalizzazzjoni tar-Rebbiegħa 2013. L-azzjonisti, li inkludew dawk li pparteċipaw fiż-żidiet kapitali tal-2009 u tal-2010, ġew dilwiti sew mir-rikapitalizzazzjoni tar-rebbiegħa 2013: l-HFSF irċieva 84,4 % tal-ishma tal-Bank u l-investituri ġodda rċevew 10,5 % tal-parteċipazzjoni azzjonarja, li jħalli lill-azzjonisti diġà eżistenti b'parteċipazzjoni azzjonarja ta' 5,1 % biss. Ma tħallas ebda dividend lill-azzjonisti ordinarji mill-2007 jew lill-azzjonisti preferenzjarji tal-Istati Uniti mill-2009 (92).

(148) F'Mejju 2014, il-Bank ġabar EUR 2,5 biljun ta' kapital mis-suq. Il-Bank għandu l-ħsieb li […].

(149) Fir-rigward tal-kontribuzzjoni mid-detenturi tad-dejn ibridu u subordinat, fit-3 ta' Jannar 2012, il-Bank offra li jixtri lura t-titoli ppreferuti bi prezzijiet li jvarjaw minn 45 % sa 70 % tal-valur nominali ta' dawk it-titoli. F'dik l-okkażjoni, il-Bank xtara lura wkoll il-bonds koperti. Għal kull wieħed mir-riakkwisti, il-prezz ġie stabbilit fuq il-bażi tal-valur tas-suq tal-istrumenti u fih primjum ta' mhux iktar minn għaxar punti perċentwali, li żdied sabiex l-investituri jitħeġġu sabiex jieħdu sehem fir-riakkwist. Ir-rata ta' aċċettazzjoni kienet ta' 44 % u ż-żieda ġenerali fil-kapital kienet ta' EUR 302 miljuni. (93).

(150) Aktar tard fl-2012 u fl-2013, il-Bank nieda eżerċizzji addizzjonali ta' ġestjoni tal-obbligazzjonijiet fuq it-titoli maħruġa lill-investituri, inklużi bonds koperti, strumenti ibridi, strumenti tal-Grad 2 u ishma preferenzjarji maħruġa fl-Istati Uniti. Dak ix-xiri lura ġġenera kapital addizzjonali ta' EUR […] miljun. B'mod ġenerali, il-Bank qiegħed jindika li l-ammont totali ta' kapital iġġenerat mill-eżerċizzji ta' ġestjoni tal-obbligazzjonijiet matul is-snin riċenti jammonta għal madwar EUR […] miljun (94). Bis-saħħa ta' dawk ir-riakkwisti, fil-31 ta' Diċembru 2013, l-ammont pendenti tad-dejn subordinat u ibridu naqas għal EUR 293 miljun.

2.5. IMPENJI TAL-AWTORITAJIET GRIEGI

(151) Fil-25 ta' Ġunju 2014, il-Greċja tat l-impenn tagħha li l-Bank u l-affiljati tiegħu se jimplimentaw il-pjan ta' ristrutturar mibgħut fil-25 ta' Ġunju 2014 u tat iktar impenji dwar l-implimentazzjoni tal-pjan ta' ristrutturar (“l-Impenji”). L-Impenji, li jinsabu fl-Anness, huma miġbura fil-qosor f'din it-taqsima.

(152) L-ewwel il-Greċja tat l-impenn li l-Bank se jirristruttura l-operazzjonijiet kummerċjali tiegħu fil-Greċja, jistabbilixxi numru massimu ta' fergħat u impjegati, kif ukoll ammont massimu tal-kostijiet totali li għandhom jinkisbu sal-31 ta' Diċembru 2017. (95).

(153) Il-Greċja tat ukoll l-impenn li l-Bank se jnaqqas l-ispiża tad-depożiti miġbura fil-Greċja u se jikkonforma ma' proporzjon massimu ta' self nett għad-depożiti. (96) il-31 ta' Diċembru 2017. (97).

(154) Rigward is-sussidjarji barranin tal-Bank, il-Greċja tat impenn li l-Bank mhux se jipprovdi […], u li hija se tagħmel żvestiment ta' sehem minoritarju f'dik is-sussidjarja. Il-Greċja tat impenn ukoll li l-Bank se jwettaq diżingranaġġ ta' għadd ta' sussidjarji barranin sat-30 ta' Ġunju 2018. (98).

(155) Il-Greċja tat impenn li l-Bank sejjer jagħmel żvestiment […] u s-sussidjarja tal-ekwità privati tiegħu, kif ukoll għadd ta' titoli. Barra minn hekk, il-Bank mhuwiex sejjer jixtri titoli fi grad mhux ta' investiment, b'xi eċċezzjonijiet limitati (99).

(156) Il-Greċja tat numru ta' impenji relatati mal-governanza korporattiva tal-Bank. Hija impenjat ruħha li tillimita r-rimunerazzjoni tal-impjegati u tal-maniġers tal-Bank (100).

(157) Il-Greċja tat ukoll impenn li l-Bank sejjer itejjeb il-politika ta' kreditu tiegħu, sabiex jiżgura li d-deċiżjonijiet dwar l-għoti u r-ristrutturar tas-self ikunu mmirati biex jimmassimizzaw il-vijabbiltà u l-profittabbiltà tal-Bank. Il-Greċja wegħdet li l-Bank sejjer jikkonforma mal-istandards għoljin li jirrigwardjaw il-monitoraġġ tar-riskju ta' kreditu, kif ukoll ir-ristrutturar tas-self (101).

(158) Numru ta' impenji jittrattaw l-operazzjonijiet tal-Bank mal-mutwatarji konnessi. Dawk l-impenji għandhom l-għan li jiżguraw li l-Bank ma jiddevjax mill-prattiki bankarji prudenti meta jagħti jew jirristruttura self lill-impjegati, lill-maniġers u lill-azzjonisti tiegħu, kif ukoll lil entitajiet pubbliċi, partiti politiċi u kumpaniji tal-midja (102).

(159) Fl-aħħarnett, il-Greċja tat impenn li l-Bank sejjer jikkonforma ma' xi limitazzjonijiet komportamentali, bħal projbizzjoni fuq il-kupuni u d-dividendi, projbizzjoni fuq l-akkwiżizzjoni u projbizzjoni fuq ir-reklamar tal-appoġġ mill-Istat (103).

(160) Dawk l-impenji sejrin jiġu mmonitorjati sal-31 ta' Diċembru 2018 minn trustee tal-monitoraġġ.

(161) Separatament, il-Greċja indikat li hija sejra tfittex l-approvazzjoni tal-Kummissjoni qabel kwalunkwe xiri lura taċ-ċertifikati mill-Bank jew minn kwalunkwe entità tal-Istat, inkluż l-HFSF (104).

3. IR-RAĠUNIJIET GĦALL-BIDU TAL-PROĊEDURA TA' INVESTIGAZZJONI FORMALI FUQ L-EWWEL RIKAPITALIZZAZZJONI TRANŻITORJA

(162) Fis-27 ta' Lulju 2012, il-Kummissjoni fetħet il-proċedura ta' investigazzjoni formali sabiex tivverifika jekk il-kondizzjonijiet tal-Komunikazzjoni Bankarja tal-2008 (105) ġewx issodisfati fir-rigward tal-adegwatezza, in-neċessità u l-proporzjonalità tal-ewwel rikapitalizzazzjoni tranżitorja pprovduta mill-HFSF favur il-Bank (il-miżura B1).

(163) Fir-rigward tal-adegwatezza tal-miżura, il-Kummissjoni, fid-dawl tal-fatt li l-għajnuna waslet wara rikapitalizzazzjonijiet u għajnuna ta' likwidità minn qabel u minħabba l-perjodu ta' salvataġġ imtawwal, esprimiet dubji dwar jekk itteħdux l-azzjonijiet kollha possibbli mill-Bank sabiex jevita li terġa' tkun meħtieġa għajnuna fil-ġejjieni (106). Barra minn hekk, il-Kummissjoni ma kinitx ċara dwar min ser ikun qiegħed jikkontrolla l-Bank ladarba l-ewwel rikapitalizzazzjoni tranżitorja tiġi sostitwita minn rikapitalizzazzjoni permanenti (107) billi l-Bank jista' jsib ruħu jew taħt il-kontroll jew tal-Istat jew ta' sidien privati minoritarji. Il-Kummissjoni nnotat li tixtieq tiżgura li l-kwalità tal-ġestjoni tal-Bank u b'mod partikolari l-proċess tas-self tiegħu ma jmorrux għall-agħar fl-ebda wieħed miż-żewġ każijiet.

(164) Fir-rigward tan-neċessità tal-ewwel rikapitalizzazzjoni tranżitorja, fil-premessa 67 tad-Deċiżjoni tal-Ftuħ ta' NBG, il-Kummissjoni staqsiet jekk itteħdux il-miżuri kollha possibbli sabiex jiġi evitat li l-Bank jerġa' jkollu bżonn l-għajnuna fil-ġejjieni. Minbarra dan, billi t-tul tal-perjodu tar-rikapitalizzazzjoni tranżitorja kien inċert, il-Kummissjoni ma setgħetx tasal għal konklużjoni jekk dan kienx suffiċjenti u konformi mal-prinċipji tar-rimunerazzjoni u tal-kondiviżjoni tal-piżijiet skont ir-regoli tal-għajnuna mill-Istat. Barra minn hekk, billi t-termini tal-konverżjoni tal-ewwel rikapitalizzazzjoni tranżitorja f'rikapitalizzazzjoni permanenti ma kinux magħrufa fiż-żmien li ġiet adottata d-Deċiżjoni tal-Ftuħ ta' NBG, il-Kummissjoni ma setgħetx tivvalutahom.

(165) Fir-rigward tal-proporzjonalità tal-miżura, il-Kummissjoni esprimiet dubji dwar jekk is-salvagwardji (il-projbizzjoni fuq ir-reklamar tal-għajnuna mill-Istat, il-projbizzjoni fuq il-kupuni u d-dividendi, il-projbizzjoni fuq opzjoni eżerċitabbli u l-projbizzjoni fuq ix-xiri lura kif deskritti fil-premessa 71 tad-Deċiżjoni tal-Ftuħ ta' NBG) kinux suffiċjenti b'rabta mal-ewwel rikapitalizzazzjoni tranżitorja. Barra minn hekk, fil-premessa 72 tad-Deċiżjoni tal-Ftuħ ta' NBG, il-Kummissjoni ddikjarat li d-distorsjonijiet tal-kompetizzjoni jistgħu jkunu kkawżati minn nuqqas ta' regoli li jimpedixxu lill-HFSF milli jikkoordina l-akbar erba' banek Griegi (jiġifieri, il-Bank, Alpha Bank, Eurobank u Piraeus Bank) u n-nuqqas ta' salvagwardji adegwati sabiex jiġi evitat milli huma jikkondividu informazzjoni kummerċjalment sensittiva. Il-Kummissjoni għalhekk ipproponiet il-ħatra ta' fiduċjarju ta' sorveljanza li jkun fiżikament preżenti fil-Bank.

4. KUMMENTI MILL-PARTIJIET INTERESSATI DWAR IL-PROĊEDURA TA' INVESTIGAZZJONI FORMALI FUQ L-EWWEL RIKAPITALIZZAZZJONI TRANŻITORJA

Kummenti minn bank Grieg

(166) Fit-3 ta' Jannar 2013, il-Kummissjoni rċeviet kummenti mingħand bank Grieg rigward id-Deċiżjoni tal-Ftuħ ta' NBG. Dak il-bank Grieg ikkummenta li r-rikapitalizzazzjoni tal-banek Griegi mill-HFSF kienet tikkostitwixxi, fil-prinċipju, pass mixtieq lejn sistema bankarja aktar b'saħħitha u vijabbli u ma esprima ebda oġġezzjoni għar-rikapitalizzazzjoni tal-Bank.

(167) Madankollu, filwaqt li esprima l-appoġġ kollu tiegħu għall-prinċipju tar-rikapitalizzazzjoni tal-banek Griegi mill-HFSF, dak il-bank Grieg spjega li, sabiex jitnaqqsu d-distorsjonijiet tal-kompetizzjoni u tiġi evitata d-diskriminazzjoni, huwa kien qiegħed jistenna li r-rikapitalizzazzjoni mill-HFSF tkun miftuħa għall-banek kollha li joperaw fil-Greċja taħt kondizzjonijiet simili.

5. KUMMENTI MILL-GREĊJA DWAR IL-PROĊEDURA TA' INVESTIGAZZJONI FORMALI FUQ L-EWWEL RIKAPITALIZZAZZJONI TRANŻITORJA

(168) Fil-5 ta' Settembru 2012, il-Greċja ssottomettiet il-kummenti tagħha, li tħejjew mill-Bank of Greece u mill-HFSF.

5.1. KUMMENTI MILL-BANK OF GREECE

(169) Rigward l-adegwatezza tal-ewwel rikapitalizzazzjoni tranżitorja, il-Bank of Greece nnota li l-ammont ta' EUR 18-il biljun ta' kapital li bih l-HFSF irrikapitalizza l-ikbar erba' banek Griegi f'Mejju 2012 kien inqas mill-ammont finali li kien meħtieġ sabiex dawk il-banek gradwalment jilħqu u jżommu proporzjon ta' kapital tal-Grad 1 ta' ekwità komuni stabbilit għal 10 % sa Ġunju 2012 u proporzjon ta' kapital tal-Grad 1 ta' ekwità komuni stabbilit għal 7 % f'xenarju avvers ta' stress ta' tliet snin. Huwa nnota wkoll li l-ewwel rikapitalizzazzjoni tranżitorja kienet temporanja, peress li l-proċess tar-rikapitalizzazzjoni se jiġi konkluż b'żidiet fil-kapital azzjonarju minn dawk l-erba' banek.

(170) Il-Bank of Greece osserva wkoll li r-rikapitalizzazzjoni tal-ikbar banek Griegi hija parti mir-ristrutturar fuq żmien itwal tas-settur bankarju Grieg. Huwa nnota li meta bank jibqa' f'idejn il-privat, probabbilment il-ġestjoni tibqa' l-istess, filwaqt li jekk il-bank isir tal-Istat (jiġifieri, proprjetà tal-HFSF), l-HFSF jista' jaħtar ġestjoni ġdida li fi kwalunkwe każ, tiġi vvalutata mill-Bank of Greece. Il-Bank of Greece rrimarka li huwa jivvaluta l-qafas tal-governanza korporattiva, l-adegwatezza tal-ġestjoni u l-profil tar-riskju ta' kull bank fuq bażi kontinwa bil-għan li jiżgura li ma jitteħdux riskji eċċessivi. Huwa rrimarka wkoll li l-HFSF kien diġà ħatar rappreżentanti fil-Bord tad-Diretturi tal-banek rikapitalizzati.

(171) Fir-rigward tan-neċessità tal-ewwel rikapitalizzazzjoni tranżitorja, il-Bank of Greece osserva li r-rikapitalizzazzjoni tal-Bank kienet limitata sabiex b'hekk jiġi żgurat li jintlaħqu r-rekwiżiti kapitali minimi applikabbli (8 %). Huwa ddikjara wkoll li l-perjodu ta' żmien imtawwal qabel ir-rikapitalizzazzjonijiet kien dovut għad-deterjorazzjoni qawwija tal-ambjent operattiv fil-Greċja u għall-impatt tal-programm PSI, għall-kumplessità tal-proġett kollu u għall-ħtieġa li tiġi mmassimizzata l-parteċipazzjoni tal-investituri privati fiż-żidiet ta' kapital azzjonarju.

(172) Fir-rigward tal-proporzjonalità tal-ewwel rikapitalizzazzjoni tranżitorja, il-Bank of Greece indika li l-implimentazzjoni sħiħa tal-pjan ta' ristrutturar li għandu jintbagħat lill-Kummissjoni, hija ssalvagwardjata mill-fatt li s-sospensjoni tad-drittijiet tal-vot tal-HFSF jitneħħew jekk, fost l-oħrajn, il-pjan ta' ristrutturar jinkiser b'mod sostantiv. Il-Bank of Greece osserva wkoll li d-diffikultajiet tal-Bank la kienu dovuti għal sottovalutazzjoni tar-riskji mill-maniġment tal-Bank u lanqas għal azzjonijiet kummerċjalment aggressivi.

5.2. KUMMENTI MILL-HFSF

(173) Fir-rigward tal-adegwatezza tal-ewwel rikapitalizzazzjoni tranżitorja, sabiex tiġi indirizzata l-kwistjoni tal-interferenza potenzjali mill-Istat f'każ li l-Istat jipprovdi ammonti għoljin ta' għajnuna mill-Istat permezz tal-HFSF u l-HFSF ikollu drittijiet sħaħ tal-vot, l-HFSF iddikjara li l-banek iffinanzjati mill-HFSF mhumiex meqjusa bħala entitajiet pubbliċi jew taħt il-kontroll tal-Istat u li mhux ser ikunu kkontrollati mill-Istat wara li jkunu ġew rikapitalizzati b'mod permanenti mill-HFSF. L-HFSF irrimarka li huwa entità legali indipendenti għal kollox li hija rregolata mil-liġi privata b'awtonomija li tieħu deċiżjoni. L-HFSF mhuwiex soġġett għal kontroll mill-gvern, skont l-Artikolu 16C(2) tal-liġi dwar l-HFSF, li jgħid li l-istituzzjonijiet ta' kreditu li lilhom l-HFSF ikun ipprovda appoġġ kapitali mhumiex parti mis-settur pubbliku usa'. Huwa rrefera wkoll għall-istruttura tat-tmexxija tal-HFSF.

(174) Fir-rigward tal-intervent tal-HFSF fil-ġestjoni tal-Bank, l-HFSF indika li huwa jirrispetta l-awtonomija tal-Bank u li mhux sejjer jinterferixxi fil-ġestjoni ta' kuljum tiegħu minħabba li r-rwol tiegħu huwa limitat għal dak stipulat fil-liġi dwar l-HFSF. Huwa ddikjara li mhux ser ikun hemm interferenza jew koordinazzjoni mill-Istat u li d-deċiżjonijiet tal-Bank fir-rigward tal-proċess tas-self (fost l-oħrajn fuq il-kollateral, l-ipprezzar u s-solvenza tal-mutwatarji) għandhom jittieħdu fuq il-bażi ta' kriterji kummerċjali.

(175) L-HFSF indika li l-liġi dwar l-HFSF u l-ftehim ta' qabel is-sottoskrizzjoni stabbilew salvagwardji adegwati sabiex jipprevjenu azzjonisti privati eżistenti milli jieħdu riskju eċċessiv. Huwa għamel referenza għal elementi bħal (i) il-ħatra tar-rappreżentanti tal-HFSF bħala membri mhux eżekuttivi indipendenti tal-Bord tad-Diretturi tal-Bank u l-preżenza tagħhom fil-kumitati, (ii) it-twettiq ta' diliġenza dovuta mill-HFSF fil-Bank u (iii) il-fatt li, wara r-rikapitalizzazzjoni finali, id-drittijiet tal-vot tiegħu sejrin ikunu ristretti biss sakemm il-Bank ikun konformi mat-termini tal-pjan ta' ristrutturar.

(176) Rigward il-ħtieġa tal-ewwel rikapitalizzazzjoni tranżitorja u b'mod partikolari, rigward il-livell tar-rimunerazzjoni tal-għajnuna, l-HFSF iddikjara li r-rimunerazzjoni ġiet miftiehma mar-rappreżentanti tal-Kummissjoni, il-BĊE u l-FMI. Dak il-livell maqbul qies li l-ewwel rikapitalizzazzjoni tranżitorja se tinbidel f'rikapitalizzazzjoni permanenti qabel it-30 ta' Settembru 2012, skadenza li kienet stabbilita f'Marzu 2012 fil-MPEF bejn il-Kummissjoni, il-BĊE, l-FMI u l-Greċja.

(177) Rigward il-proporzjonalità tal-ewwel rikapitalizzazzjoni tranżitorja, l-HFSF innota li l-miżuri li adotta, bħal dawk deskritti fil-Premessa 175, huma salvagwardji biżżejjed fid-dawl tal-ammonti kbar ta' għajnuna riċevuta u l-perjodu ta' riskju mtawwal. Barra minn hekk, l-HFSF qal li hemm miżuri xierqa fis-seħħ li huma maħsuba biex jiggarantixxu li l-banek li fihom jipparteċipa l-HFSF ma jikkondividux informazzjoni kummerċjalment sensittiva bejniethom. Barra minn hekk, l-HFSF iddikjara li hemm miżuri adegwati stabbiliti sabiex ikun żgurat li l-banek li fihom jipparteċipa l-HFSF ma jaqsmux informazzjoni kummerċjalment sensittiva bejniethom. Barra minn hekk, l-HFSF qal li huwa ma jeżerċitax id-drittijiet tiegħu fir-rigward tal-banek b'mod li jista' jipprevjeni, jirrestrinġi, ifixkel jew inaqqas jew jimpedixxi b'mod sinjifikanti l-kompetizzjoni effettiva. Fl-aħħarnett, l-HFSF irrimarka li l-membri tal-Bord tad-Diretturi tiegħu, flimkien mal-impjegati tiegħu, huma soġġetti għal regoli stretti ta' kunfidenzjalità u doveri fiduċjarji, kif ukoll huma marbutin b'dispożizzjonijiet li jikkonċernaw is-segretezza professjonali fir-rigward tal-affarijiet tiegħu.

6. VALUTAZZJONI TAL-GĦAJNUNA RELATATA MAN-NEGOZJI AKKWISTATI

6.1. VALUTAZZJONI TAL-GĦAJNUNA MILL-ISTAT RELATATA MAR-RIŻOLUZZJONI TAT-TLIET BANEK KOOPERATTIVI

6.1.1. L-eżistenza u l-ammont ta' għajnuna

(178) L-ewwel, il-Kummissjoni trid tivvaluta jekk l-appoġġ mill-Istat marbut mar-riżoluzzjoni tat-tliet Banek Kooperattivi (jiġifieri l-finanzjament tad-diskrepanzi ta' likwidità li ppermettew li jsir it-trasferiment tad-depożiti) jikkostitwixxix għajnuna mill-Istat skont it-tifsira tal-Artikolu 107 (1) tat-Trattat. Skont dik id-dispożizzjoni, għajnuna mill-Istat hija kwalunkwe għajnuna mogħtija minn Stat Membru jew permezz ta' riżorsi tal-Istat fi kwalunkwe forma li tgħawweġ jew thedded li tgħawweġ il-kompetizzjoni, billi tiffavorixxi ċerti impriżi sakemm taffettwa l-kummerċ bejn l-Istati Membri.

(179) Il-Kummissjoni ser tibda billi tivvaluta jekk il-benefiċjarji potenzjali li ġejjin ibbenefikawx jew le minn vantaġġ għall-benefiċjarji potenzjali li ġejjin: (i) il-Banek Kooperattivi u l-“attivitajiet” potenzjalment ittrasferiti lill-Bank; u (ii) il-Bank.

(i) Eżistenza ta' għajnuna lit-Tliet Banek Kooperattivi u l-attivitajiet potenzjalment ittrasferiti lill-Bank

(180) Fir-rigward tal-Banek Kooperattivi, il-Kummissjoni tosserva li Lesvos-Limnos Bank, Achaia Bank u Lamia Bank tqiegħdu f'likwidazzjoni u l-liċenzji bankarji tagħhom ġew irtirati. Għalhekk, mhux ser jibqgħu jwettqu attivitajiet ekonomiċi fis-suq bankarju.

(181) L-għajnuna mill-Istat, jiġifieri l-finanzjament tad-diskrepanzi ta' likwidità, tikkostitwixxi għajnuna mill-Istat għall-pretensjonijiet u l-obbligazzjonijiet ittrasferiti skont it-tifsira tal-Artikolu 107(1) tat-Trattat biss jekk flimkien huma jikkostitwixxu impriża. Il-kunċett ta' impriża jinkludi kwalunkwe entità li twettaq attività ekonomika, ikun xi jkun l-istatus legali u l-mod li bih hija ffinanzjata. Kwalunkwe attività li tikkonsisti fl-offerta ta' prodotti jew servizzi f'suq partikolari titqies li hija attività ekonomika. Għalhekk, sabiex jiġi konkluż jekk hemmx għajnuna lil impriża, għandu jiġi vvalutat jekk it-trasferiment tal-pretensjonijiet u l-obbligazzjonijiet jinvolvix it-trasferiment ta' attività ekonomika.

(182) Kif intqal fit-taqsima 2.2.1, wara r-riżoluzzjoni tat-tliet Banek Kooperattivi, id-depożiti, l-obbligazzjonijiet interbankarji u l-pretensjonijiet u l-obbligazzjonijiet biss lejn il-HDIGF ġew ittrasferiti lill-Bank. It-tliet Banek Kooperattivi kienu jħaddmu 187 impjegat u kellhom 21 fergħa b'kollox. Ta' min jinnota li ma kien hemm ebda trasferiment awtomatiku ta' fergħat jew kuntratti tax-xogħol jew self bejn it-tliet Banek Kooperattivi u l-Bank.Għalhekk, il-fatt li s-self mhuwiex ittrasferit lill-Bank iżda jibqa' mat-tliet Banek Kooperattivi f'likwidazzjoni, il-fatt li ma ġiet ittrasferita ebda fergħa u n-nuqqas ta' trasferiment awtomatiku tal-kuntratti tax-xogħol jikkontribwixxu (108) għall-konklużjoni li ma hemm ebda trasferiment ta' attività ekonomika. L-obbligazzjonijiet ittrasferiti (jiġifieri d-depożiti) ma jistgħux jitqiesu li huma l-benefiċjarji tal-appoġġ mill-Istat, peress li ma jikkostitwixxux “impriża”.

(183) Fi ftit kliem, it-tliet entitajiet ġuridiċi eżistenti tqiegħdu f'likwidazzjoni u ma għadhomx iwettqu xi attività bankarja. Fl-istess ħin, l-obbligazzjonijiet ittrasferiti ma jikkostitwixxux attività ekonomika.

(184) Għalhekk, huwa konkluż li l-għotja ta' bonds tal-EFSF mill-HFSF lill-Bank sabiex tiġi koperta d-diskrepanza ta' likwidità tal-assi u l-obbligazzjonijiet akkwistati tat-tliet Banek Kooperattivi ma tippermettix li jitkomplew l-attivitajiet ekonomiċi ta' dan tal-aħħar. Għalhekk, l-appoġġ tal-HFSF la jikkostitwixxi għajnuna lill-entitajiet likwidati u lanqas għajnuna lill-assi u l-obbligazzjonijiet ittrasferiti.

(ii) Eżistenza ta' għajnuna mogħtija lill-Bank

(185) Fir-rigward ta' jekk il-bejgħ tal-assi u l-obbligazzjonijiet tat-tliet Banek Kooperattivi jinvolvix għajnuna mill-Istat lill-Bank, il-Kummissjoni trid tivvaluta jekk humiex issodisfati ċerti rekwiżiti u, b'mod partikolari jekk i) il-proċess ta' bejgħ kienx wieħed miftuħ, bla kundizzjonijiet u nondiskriminatorju; ii) il-bejgħ seħħx bit-termini tas-suq; u iii) l-Istat kisibx l-ogħla prezz tal-bejgħ għall-assi u l-obbligazzjonijiet involuti (109).

(186) Kif issemma diġà fil-premessa 64, il-Bank of Greece kkuntattja biss lill-akbar ħames istituzzjonijiet ta' kreditu Griegi li kienu joperaw fil-Greċja f'dak iż-żmien. Is-sett limitat ta' xerrejja li ġew ikkuntattjati ma jistax jeskludi li l-offerta kienet miftuħa meta wieħed iqis li huma kienu l-uniċi istituzzjonijiet ta' kreditu li huma mistennija li jkunu interessati li jissottomettu offera. Tabilħaqq, il-pakkett għall-bejgħ kien jinkludi biss depożiti. Għalhekk, sabiex wieħed jibbenifika minn sinerġiji fuq dawk id-depożiti, huwa neċessarju li dan jopera fiż-żona ġeografika kkonċernata. Bank mingħajr ebda preżenza f'dawk iż-żoni ma jkunx jista' joffri servizzi lid-depożituri, sabiex b'hekk iż-żamma tad-depożiti tkun waħda minima u l-akkwirent jispiċċa jsostni l-ispiża għall-akkwist tad-depożiti mingħajr ebda benefiċċju. Għalhekk, il-Bank of Greece jista' b'mod raġonevoli jassumi li, fid-dawl tal-limitu ta' żmien qasir disponibbli għalih sabiex jirrisolvi t-tliet Banek Kooperattivi, ser ikunu biss l-istituzzjonijiet ta' kreditu li l-mudelli kummerċjali tagħhom kienu konsistenti mal-provvista ta' servizzi lil dawk id-depożituri li jista' jkollhom interess fl-akkwist ta' dawk l-assi. Il-Bank u tliet banek oħra ssottomettew offerti vinkolanti. L-offerta tal-Bank kienet dik ippreferuta, f'termini tal-kunsiderazzjoni u ż-żmien meħtieġa għall-konklużjoni tat-trasferiment. Il-Bank offra li jħallas bħala kunsiderazzjoni ammont ugwali għal […] % tad-depożiti ttrasferiti u stima li t-trasferiment jista' jitlesta fi żmien jum tax-xogħol.

(187) Fuq il-bażi ta' dan ta' hawn fuq, il-Kummissjoni tikkonkludi li l-għajnuna lill-Bank tista' tiġi eskluża, skont il-punt 20 tal-Komunikazzjoni dwar ir-Ristrutturar u l-prattika deċiżjonali tal-Kummissjoni (110).

(iii) Konklużjoni dwar l-eżistenza tal-għajnuna

(188) L-appoġġ mill-Istat involut fil-bejgħ tat-tliet Banek Kooperattivi ma jikkostitwixxix għajnuna mill-Istat lit-tliet Banek Kooperattivi, lill-assi ttrasferiti jew lill-Bank. Għalhekk, il-miżura ma tikkostitwixxix għajnuna skont it-tifsira tal-Artikolu 107 (1) tat-Trattat.

6.2. VALUTAZZJONI TAL-GĦAJNUNA RELATATA MA' FIRST BUSINESS BANK

6.2.1. L-eżistenza u l-ammont ta' għajnuna

(189) Il-Kummissjoni trid tivvaluta jekk il-miżuri jikkostitwux għajnuna mill-Istat fis-sens tal-Artikolu 107(1) tat-Trattat.

6.2.1.1. L-eżistenza tal-għajnuna fil-miżuri mogħtija taħt l-Iskema ta' Appoġġ lill-Banek Griegi (miżuri FB1, FB2 u FB3)

(190) L-injezzjoni ta' kapital ta' EUR 50 miljun mill-Greċja f'FB Bank f'Lulju 2009 (miżura FB1), it-titoli tal-gvern Grieg li ammontaw għal EUR 60 miljun f'Mejju 2012 (Miżura FB2) u garanzija Statali mogħtija lil FB Bank għall-bonds maħruġin b'valur nominali ta' EUR 50 miljun f'Marzu 2011 (Miżura FB3) ingħataw bl-Iskema ta' Appoġġ lill-Banek Griegi. (111). Fid-deċiżjoni li tapprova dik l-iskema, il-Kummissjoni kkonkludiet li l-miżuri mogħtija b'dik l-iskema jikkostitwixxu għajnuna mill-Istat.

(191) Għalhekk, il-Kummissjoni tinnota li l-attivitajiet ittrasferiti ma jibqgħux jeżistu mingħajr dawk il-miżuri. Dawk il-miżuri kkontribwixxew għall-istabbilizzazzjoni u l-kontinwazzjoni tal-attivitajiet ekonomiċi li aktar tard kienu ttrasferiti lill-Bank u, għalhekk, il-Kummissjoni hija tal-fehma li minnhom ibbenifikaw l-attivitajiet ekonomiċi ta' FB Bank, li aktar tard kienu ttrasferiti lill-Bank u li jikkostitwixxu għajnuna mill-Istat skont it-tifsira tal-Artikolu 107(1) tat-Trattat.

6.2.1.2. L-eżistenza tal-għajnuna fil-miżuri mogħtija minħabba r-riżoluzzjoni ta' FB Bank (miżuri FB4 u FB5)

(192) Il-Kummissjoni tinnota li l-HFSF hija entità stabbilita u ffinanzjata mill-Greċja biex tappoġġja banek u għalhekk, il-miżuri FB4 u FB5 jinvolvu riżorsi tal-Istat. Il-Kummissjoni tinnota wkoll li l-miżuri FB4 u FB5 huma selettivi fin-natura tagħhom, minħabba li minnhom jibbenifikaw biss l-attivitajiet ta' FB Bank.

(193) Barra minn hekk, il-Kummissjoni hija tal-fehma li l-miżuri FB4 u FB5 jipprovdu lill-attivitajiet ta' FB Bank b'vantaġġ ċar billi jżommuhom ħajjin. F'dak il-każ, l-ordni tat-trasferiment hija tabilħaqq bejgħ “en bloc”. Filwaqt li l-ekwità u d-dejn subordinat mhumiex ser jiġu ttrasferiti, l-assi bankarji produttivi ewlenin ser jiġu ttrasferiti (fergħat, depożiti u self). Għalhekk, il-miżura FB4 tipprovdi lill-attivitajiet ittrasferiti b'vantaġġ billi tipprovdi biżżejjed assi sabiex jiġu koperti d-depożiti u l-attivitajiet ittrasferiti jkomplu jeżistu minħabba l-bejgħ tal-assi en bloc ta' FB Bank.

(194) Barra minn hekk, mingħajr il-miżura FB5, il-bejgħ ma jistax ikun possibbli minħabba li t-trasferiment ikollu impatt negattiv potenzjali fuq il-proporzjon tal-adegwatezza kapitali tal-akkwirent. Għalhekk, l-attivitajiet ittrasferiti ma jibqgħux jeżistu u, b'hekk, il-miżuri FB4 u FB5 jipprovdulhom vantaġġ ċar.

(195) Il-Kummissjoni hija tal-fehma li l-miżuri FB4 u FB5 mhumiex konformi mal-prinċipju ta' investitur f'ekonomija tas-suq (“MEIP”). Fil-fatt, l-HFSF ma għandu ebda prospett li jagħmel profitt fuq il-kontribuzzjoni tiegħu: fi skambju għall-kontribuzzjoni tiegħu, huwa ma rċieva ebda pretensjoni kontra l-Bank, iżda biss pretensjoni kontra l-entità taħt likwidazzjoni, jiġifieri FB Bank (112). Għalhekk, l-HFSF probabbilment mhuwiex ser jirkupra kompletament il-flus kontribwiti.

(196) Il-vantaġġ selettiv li l-miżuri FB4 u FB5 jipprovdu jfixkel il-kompetizzjoni billi jżomm attivita bankarja waħda ħajja, u jippermettilha topera fis-suq u tikkompeti ma' banek oħrajn, inkluż sussidjarji ta' banek barranin, li huma attivi fil-Greċja jew potenzjalment interessati li jidħlu fis-suq Grieg. Għalhekk, il-miżuri FB4 u FB5 għandhom effett fuq il-kummerċ bejn l-Istati Membri u potenzjalment ifixklu l-kompetizzjoni.

(197) Għalhekk, il-Kummissjoni tikkonkludi li l-kopertura mill-HFSF tad-diskrepanza fil-finanzjament ta' ammont ta' EUR 456,97 relatat mal-assi ttrasferiti minn FB Bank lill-Bank u l-ħtiġijiet kapitali relatati ma' dawk l-assi, li jistgħu jammontaw għal EUR 100 miljun, jikkostitwixxu għajnuna mill-Istat skont it-tifsira tal-Artikolu 107(1) tat-Trattat.

Benefiċjarju tal-miżuri FB4 u FB5

(198) Kif diġa ġie spjegat fil-premessa 193, il-Kummissjoni tqis li l-attivitajiet ta' FB Bank huma l-benefiċjarji tal-miżuri FB4 u FB5, hekk kif l-għajnuna ppermettiet il-kontinwazzjoni ta' dawk l-attivitajiet ekonomiċi fil-Bank.

(199) Dwar jekk il-bejgħ tal-attivitajiet ta' FB Bank jinvolvix għajnuna mill-Istat lill-Bank, f'konformità mal-punt 49 tal-Komunikazzjoni Bankarja tal-2008, il-Kummissjoni teħtieġ li tevalwa jekk intlaħqux ċerti rekwiżiti. Teħtieġ li teżamina b'mod partikolari jekk (i) il-proċess tal-bejgħ kienx mifuħ u mhux diskriminatorju; (ii) il-bejgħ twettaqx fuq termini tas-suq; u iii) l-istituzzjoni finanzjarja jew il-gvern immassimizzawx il-prezz tal-bejgħ għall-assi u l-obbligazzjonijiet involuti.

(200) Il-Bank akkwista l-pakkett tal-assi u l-obbligazzjonijiet ta' FB Bank għaliex issottometta l-offerta ppreferuta fil-qafas ta' proċedura tal-offerti mhux diskriminatorja miftuħa għal banek oħrajn. Il-Bank of Greece ddeċieda li jikkuntattja biss lill-akbar erba' banek domestiċi li joperaw fil-Greċja, li minnhom kienu biss il-Bank u bank ieħor li ssottomettew offerti mhux vinkolanti. Il-Bank of Greece stieden liż-żewġ offerenti sabiex jissottomettu offerti mtejba. Il-Bank of Greece għażel lil NBG minħabba li l-offerta tiegħu kienet tinvolvi inqas spejjeż ta' riżoluzzjoni (113).

(201) Il-Kummissjoni tosserva li l-Bank of Greece kkuntattja biss erba' banek (114). Is-sett limitat ta' xerrejja kkuntattjati ma jistax jeskludi li l-offerta kienet miftuħa, minħabba n-nuqqas ta' banek oħrajn li joperaw fil-Greċja b'daqs suffiċjenti sabiex jassorbu l-assi offruti u b'kapital adegwat fiż-żmien tar-riżoluzzjoni, kif ukoll minħabba l-interess limitat muri fiż-żmien tar-riżoluzzjoni mill-istituzzjonijiet finanzjarji u ta' kreditu barranin fl-involviment tagħhom f'attivitajiet bankarji fil-Greċja. Barra minn hekk, il-Bank of Greece stabbilixxa minn qabel il-portafoll tal-assi u l-obbligazzjonijiet li għandhom jiġu ttrasferiti u l-iskeda ta' żmien li għandhom jissodisfaw l-offerti sabiex ikunu validi. Il-Kummissjoni tqis li l-proċess tal-bejgħ kienx mifuħ u mhux diskriminatorju.

(202) Il-prezz negattiv (jiġifieri, meta titqies id-diskrepanza fil-finanzjament u l-kopertura tal-ħtiġijiet kapitali msemmija fuq) għall-assi u l-obbligazzjonijiet ta' FB Bank ma jipprekludix li l-prezz tal-bejgħ jirrifletti l-valur tas-suq tan-negozju (115). Il-Kummissjoni ma għandha l-ebda raġuni biex tikkunsidra li l-offerta magħmula u l-prezz imħallas ma kinux jirriflettu l-prezz tas-suq tan-negozju. Huwa mfakkar li, skont il-liġi Griega, il-valur ġust tal-assi ttrasferiti l-ewwel jiġi stmat mill-Bank of Greece u mbagħad jiġi vverifikat u aġġustat minn esperti esterni matul is-sitt xhur ta' wara. B'konsegwenza ta' dan, il-Kummissjoni tqis li l-bejgħ ma sarx fuq termini tas-suq. Fuq il-bażi ta' dan ta' hawn fuq, u b'mod konformi mal-punt 49 tal-Komunikazzjoni Bankarja tal-2008, il-punt 20 tal-Komunikazzjoni ta' Ristrutturar u l-prattika ta' teħid ta' deċiżjonijiet tagħha (116), il-Kummissjoni tikkonkludi li l-għajnuna mill-Istat lill-Bank tista' tiġi eskluża.

6.2.1.3. Konklużjoni dwar l-eżistenza u l-ammont totali tal-għajnuna riċevuta

(203) Fuq il-bażi tal-premessi 190 sa 197, il-Kummissjoni tħoss li l-miżuri FB1, FB2, FB3, FB4 u FB5 kollha jissodisfaw il-kundizzjonijiet stabbiliti fl-Artikolu 107(1) tat-Trattat u jikkostitwixxu għajnuna mill-Istat.

(204) Għalhekk, il-Kummissjoni tikkonkludi li l-attivitajiet ta' FB Bank irċevew għajnuna mill-Istat fil-forma ta' appoġġ kapitali ta' EUR 606,97 miljun (miżuri FB1, FB4 u FB5), minbarra s-self tat-titoli tal-gvern Grieg ta' EUR 60 miljun (miżura FB2) u t-titoli Statali ta' EUR 50 miljun (miżura FB3), kif miġbura fit-Tabella 10. Tabella 10 Ħarsa ġenerali lejn l-għajnuna totali tal-attivitajiet ta' FB Bank Benefiċjarju tal-għajnuna Miżura In-natura tal-għajnuna L-ammont ta' għajnuna (f'miljuni ta' EUR) L-attivitajiet tal-FB Bank FB1 Rikapitalizzazzjoni 50 FB4 Il-finanzjament tad-diskrepanza tal-finanzjament minn FB Bank lill-Bank 456,97 FB5 Ittra ta' impenn sabiex jiġu koperti l-ħtiġijiet kapitali relatati mal-assi ttrasferiti ta' FB Bank lill-Bank 100 Għajnuna kapitali totali mogħtija 606,97 Għajnuna kapitali totali eventwalment minfuqa 506,97 Benefiċjarju tal-għajnuna Miżura In-natura tal-għajnuna L-attivitajiet tal-FB Bank FB2 Self obbligazzjonarju 60 FB3 Garanzija 50 It-total ta' għajnuna ta' likwidità mogħtija 110

6.2.2. Il-bażi legali tal-valutazzjoni tal-kompatibbiltà

(205) L-Artikolu 107(3)(b) tat-Trattat jagħti s-setgħa lill-Kummissjoni sabiex issib li l-għajnuna hija kompatibbli mas-suq intern jekk din tkun intiża “biex tirrimedja taqlib serju fl-ekonomija ta' Stat Membru”.

(206) Il-Kummissjoni rrikonoxxiet li l-kriżi finanzjarja globali tista' toħloq taqlib serju fl-ekonomija ta' Stat Membru u li l-miżuri li jappoġġjaw lill-banek jistgħu jirrimedjaw dak it-taqlib. Dan kien ikkonfermat fil-Komunikazzjoni Bankarja tal-2008, fil-Komunikazzjoni dwar ir-Rikapitalizzazzjoni u fil-Komunikazzjoni dwar ir-Ristrutturar. Il-Kummissjoni għadha tħoss li r-rekwiżiti biex l-għajnuna mill-Istat tiġi approvata skont l-Artikolu 107(3)(b) tat-Trattat huma ssodisfati fid-dawl tat-tfaċċar mill-ġdid ta' stress fis-swieq finanzjarji. Il-Kummissjoni kkonfermat dik il-fehma billi adottat il-Komunikazzjoni dwar l-Estensjoni tal-2011 (117) u l-Komunikazzjoni Bankarja tal-2013 (118).

(207) Fir-rigward tal-ekonomija Griega, fid-deċiżjonijiet tagħha li japprovaw u jestendu l-Iskema ta' Appoġġ għall-Banek Griegi, kif ukoll fl-approvazzjonijiet tagħha tal-miżuri ta' għajuna mill-Istat mogħtija mill-Greċja lil banek individwali 'il-Kummissjoni rrikonoxxiet li hemm theddida ta' tfixkil serju fl-ekonomija Griega u li l-appoġġ Statali lill-banek huwa adegwat biex jirrimedja dak it-tfixkil. Għalhekk, il-bażi legali għall-valutazzjoni tal-miżuri ta' għajnuna għandha tkun l-Artikolu 107(3)(b) tat-Trattat.

(208) B'konformità mal-punt 15 tal-Komunikazzjoni Bankarja tal-2008, sabiex għajnuna tkun kompatibbli skont l-Artikolu 107(3)(b) tat-Trattat, hija għandha tikkonforma mal-kriterji ġenerali għall-kompatibbiltà: (a) Adegwatezza: L-għajnuna għandha tkun immirata sewwa sabiex tkun tista' tilħaq b'mod effettiv l-għan li tirrimedja taqlib serju fl-ekonomija. Dan ma jkunx il-każ jekk il-miżura ma tkunx xierqa sabiex tirrimedja t-taqlib. (b) Neċessità: Il-miżura ta' għajnuna, fl-ammont u l-forma tagħha, għandha tkun neċessarja sabiex tilħaq l-għan. Għalhekk, trid tkun tal-inqas ammont meħtieġ sabiex tilħaq l-objettiv, u tieħu l-aktar forma xierqa sabiex tirrimedja t-taqlib. (c) Proporzjonalità: L-effetti pożittivi tal-miżura għandhom ikunu bbilanċjati b'mod xieraq kontra d-distorsjonijiet tal-kompetizzjoni, sabiex b'hekk id-distorsjonijiet ikunu limitati għall-minimu neċessarju sabiex ikunu jistgħu jintlaħqu l-għanijiet tal-miżura.

(209) Matul il-kriżi finanzjarja, il-Kummissjoni żviluppat kriterji tal-kompatibbiltà għat-tipi differenti ta' miżuri ta' għajnuna. Il-prinċipji għall-valutazzjoni tal-miżuri ta' għajnuna ġew stipulati għall-ewwel darba fil-Komunikazzjoni Bankarja tal-2008.

(210) Il-Komunikazzjoni dwar ir-Rikapitalizzazzjoni tistabbilixxi aktar gwida dwar il-livell ta' rimunerazzjoni meħtieġa għall-injezzjonijiet ta' kapital mill-Istat.

(211) Fl-aħħar nett, il-Kummissjoni fil-Komunikazzjoni dwar ir-Ristrutturar spjegat kif se tivverifika l-pjanijiet ta' ristrutturar. Fil-valutazzjoni tagħha tal-pjan ta' ristrutturar tal-Bank taħt il-Komunikazzjoni dwar ir-Ristrutturar, il-Kummissjoni sejra tieħu f'kunsiderazzjoni l-miżuri kollha li huma elenkati fit-Tabella 10.

6.2.3. Il-konformità tal-miżuri ta' għajnuna skont il-Komunikazzjoni Bankarja tal-2008 u l-Komunikazzjoni dwar ir-Rikapitalizzazzjoni

6.2.3.1. Il-konformità tal-miżuri FB1, FB2 u FB3 mal-Komunikazzjoni Bankarja tal-2008

(212) Il-miżuri FB1, FB2 u FB3 ngħataw taħt l-Iskema ta' Appoġġ lill-Banek Griegi. Il-miżuri inklużi f'dik l-iskema diġà ġew ivvalutati bħala kompatibbli mas-suq intern fid-deċiżjoni tal-Kummissjoni tad-19 ta' Novembru 2008.

6.2.3.2. Il-konformità tal-miżuri FB4 u FB5 mal-Komunikazzjonijiet Bankarji u ta' Rikapitalizzazzjoni tal-2008

6.2.3.2.1. Adegwatezza

(213) Fir-rigward tal-adegwatezza tal-miżuri FB4 u FB5, il-Kummissjoni hija tal-fehma li dawk il-miżuri huma xierqa minħabba li huma ssalvagwardjaw lid-depożituri ta' FB Bank u, għalhekk, issalvagwardjaw l-istabbiltà finanzjarja. Dawk l-attivitajiet ma setgħux jissoktaw mingħajr l-għajnuna mill-HFSF, minħabba li FB Bank kellu ekwità negattiva fil-ħin tar-riżoluzzjoni u fil-kundizzjonijiet diffiċli tas-suq prevalenti li mbagħad ippredominaw, ebda bank ma seta' jakkwista portafoll ta' assi u obbligazzjonijiet b'valur negattiv li kien jgħarraq il-pożizzjoni tal-adegwatezza kapitali tiegħu. Il-miżuri b'hekk iżguraw li tinżamm l-istabbiltà finanzjarja fil-Greċja. Fuq din il-bażi, il-Kummissjoni tikkonstata li l-miżuri huma adegwati bħala għajnuna għas-salvataġġ.

6.2.3.2.2. Neċessità

(214) Skont il-Komunikazzjoni Bankarja tal-2008, il-miżura ta' għajnuna, fl-ammont u l-forma tagħha, trid tkun meħtieġa biex tikseb l-għan tal-miżura. Hija timplika li injezzjoni kapitali trid tkun tal-ammont minimu neċessarju biex jintlaħaq dak l-objettiv.

(215) Kif iddikjara l-Bank of Greece fl-ittra tiegħu tat-8 ta' Mejju 2013, minkejja d-daqs żgħir ta' FB Bank, l-irtirar tal-liċenzja tiegħu mingħajr l-applikazzjoni ta' miżuri ta' riżoluzzjoni seta' xejjen il-fiduċja tad-depożituri fis-sistema bankarja Griega u, b'hekk, seta' jħalli impatt fuq l-istabbiltà finanzjarja. Barra minn hekk, il-Bank of Greece żied li fost l-għażliet ta' riżoluzzjoni differenti, huwa kien favur ir-riżoluzzjoni ta' FB Bank permezz tal-applikazzjoni tal-proċedura ta' Xiri u Assorbiment b'konformità mal-MEFP ta' Diċembru 2012. Huwa kien tal-fehma li dik il-proċedura offriet soluzzjoni immedjata u definita għall-problemi ffaċċjati minn FB Bank. Il-Kummissjoni tħoss li dawk l-elementi ta' stabbiltà finanzjarja jappoġġjaw in-neċessità tal-miżuri FB4 u FB5.

(216) Fir-rigward tal-ammont tal-intervent, fid-deċiżjoni tiegħu 10/1/10.5.2013, il-Bank of Greece ddikjara li ordni ta' trasferiment tal-assi u l-obbligazzjonijiet magħżula kienet is-soluzzjoni ppreferuta, hekk kif din naqqset l-ispiża tar-riżoluzzjoni. Dik id-deċiżjoni kienet konformi wkoll mal-MEFP ta' Marzu 2012. Barra minn hekk, il-Kummissjoni tosserva li l-ammont finali tad-diskrepanza tal-likwidità kien ivvalutat bir-reqqa mill-awtoritajiet Griegi, li ħadu f'kunsiderazzjoni r